text:
Matayo
7 “Nimureke gucira abandi urubanza,+ kugira ngo namwe mutazarucirwa, 2 kuko urubanza muca ari rwo namwe muzacirwa,+ kandi urugero mugeramo akaba ari rwo namwe muzagererwamo.+ 3 None se kuki ubona akatsi kari mu jisho ry’umuvandimwe wawe, ariko ukirengagiza ingiga iri mu jisho ryawe?+ 4 Cyangwa se wabasha ute kubwira umuvandimwe wawe uti ‘oroshya ngukure akatsi mu jisho,’ mu gihe mu jisho ryawe harimo ingiga?+ 5 Wa ndyarya we! Banza ukure iyo ngiga mu jisho ryawe, ni bwo uzabasha kureba neza uko wakura akatsi mu jisho ry’umuvandimwe wawe.
6 “Ikintu cyera ntimukagihe imbwa,+ cyangwa ngo amasaro yanyu muyajugunye imbere y’ingurube, kugira ngo zitayaribata+ hanyuma zigahindukira zikabatanyaguza.
7 “Mukomeze gusaba+ muzahabwa, mukomeze gushaka muzabona, mukomeze gukomanga+ muzakingurirwa. 8 Usaba wese arahabwa,+ umuntu wese ushaka arabona, n’umuntu wese ukomanga azakingurirwa. 9 Mu by’ukuri se, ni nde muri mwe umwana we+ yasaba umugati akamuha ibuye? 10 Cyangwa se wenda yamusaba ifi akamuha inzoka? 11 None se niba muzi guha abana banyu impano nziza kandi muri babi,+ So wo mu ijuru we ntazarushaho guha ibintu byiza+ ababimusaba?
12 “Nuko rero ibintu byose mushaka ko abantu babagirira,+ ni byo namwe mugomba kubagirira. Mu by’ukuri, ibyo ni byo Amategeko n’amagambo y’Abahanuzi bisobanura.+
13 “Nimwinjirire mu irembo rifunganye,+ kuko inzira ijyana abantu kurimbuka ari ngari kandi ari nini, n’abayinyuramo bakaba ari benshi. 14 Ariko irembo rifunganye n’inzira ijyana abantu ku buzima ni nto cyane, kandi abayibona ni bake.+
15 “Mube maso mwirinde abahanuzi b’ibinyoma+ baza aho muri bitwikiriye uruhu rw’intama,+ ariko imbere muri bo ari amasega y’inkazi.+ 16 Muzabamenyera+ ku mbuto zabo. Mbese hari uwasarura imizabibu ku mahwa, cyangwa imbuto z’umutini ku bitovu?+ 17 Mu buryo nk’ubwo, igiti cyose cyiza cyera imbuto nziza, ariko igiti kibi cyose cyera imbuto zitagira umumaro.+ 18 Igiti cyiza ntigishobora kwera imbuto zitagira umumaro, kandi n’igiti kibi ntigishobora kwera imbuto nziza. 19 Igiti cyose kitera imbuto nziza kiratemwa kikajugunywa mu muriro.+ 20 Ubwo rero, abo bantu muzabamenyera ku mbuto zabo.+
21 “Umuntu wese umbwira ati ‘Mwami, Mwami,’ si we uzinjira mu bwami bwo mu ijuru. Ahubwo ukora+ ibyo Data wo mu ijuru ashaka ni we uzabwinjiramo.+ 22 Benshi bazambwira kuri uwo munsi bati ‘Mwami, Mwami,+ ntitwahanuye mu izina ryawe, tukirukana abadayimoni mu izina ryawe kandi tugakora ibitangaza byinshi mu izina ryawe?’+ 23 Nyamara icyo gihe nzaberurira nti ‘sinigeze kubamenya!+ Nimumve imbere, mwebwe abakora ibyo kwica amategeko.’+
24 “Ku bw’ibyo rero, umuntu wese wumva aya magambo yanjye akayakurikiza, azamera nk’umuntu w’umunyabwenge wubatse inzu ye ku rutare.+ 25 Nuko imvura iragwa haba imyuzure ndetse n’imiyaga irahuha maze byikubita kuri iyo nzu, ariko ntiyagwa kuko yari ifite urufatiro rushinze ku rutare. 26 Nanone kandi, umuntu wese wumva aya magambo yanjye ntayakurikize,+ azamera nk’umuntu w’umupfapfa+ wubatse inzu ye ku musenyi. 27 Hanyuma imvura iragwa haba imyuzure ndetse n’imiyaga irahuha, maze byikubita kuri iyo nzu+ iragwa, kandi kugwa kwayo kwabaye kunini.”+
28 Yesu amaze kuvuga ayo magambo, abantu batangazwa+ n’uburyo bwe bwo kwigisha, 29 kuko yabigishaga nk’umuntu ufite ubutware,+ ntamere nk’abanditsi babo.


c: text/html

text:
Nkuko biri mu nshingano za Leta zo kugeza ibikorwa by'ibanze ku baturage, intumwa za rubanda mu nteko ishinga amategeko y'u Rwanda mu ruzinduko barimo mu Karere ka Kamonyi, mu nama bamwe muri bo yabahuje n'abaturage b'Umurenge wa Gacurabwenge mu Kagari ka Kigembe, babijeje ko mu gihe kitarambiranye ikibazo cy'amazi bafite kizaba cyakemutse.
Ubwo kuri uyu wa kabiri tariki 13 Werurwe 2018 Depite Rwaka Pierre Claver yasuraga abaturage b'aka kagari ka Kigembe, bamugejejeho ikibazo cy'amazi bafite kandi bamaze igihe badafite amazi. Depite Rwaka yababwiye ko ikibazo cy'amazi muri aka gace kizwi, kandi ko ubuyobozi bw'akarere bugiye kugikemura. Depite Rwaka yagize ati" hari umuyoboro w'amazi azturuka I Ntwari muri Kayenzi uri kubakwa muri uyu mwaka w'ingengo y'imari 2017/2018, ukazageza amazi ku baturage b'Imirenge ya Kayenzi, Musambira ndetse na mwe ba hano i Kigembe ayo mazi azabagera mu gihe gito imirimo iri hafi kurangira".
Kimwe na mugenzi we, Hon. MUKAZIBERA Agnes nawe wari muri iri tsinda ryasuye abaturage ba Kigembe, yavuze ko ibikorwaremezo bizakomeza kwegerezwa abaturage, abasaba ko igihe cyose bahawe ibikorwa bajya babifata neza kugira ngo birusheho kubagirira akamaro igihe kirambye.
Depite Mukazibera yasabye kandi abaturage kwita ku bikorwa by'isuku bakirinda umwanda mu ngo ndetse no ku mubiri, kuko ibi bibazo ari byo bibakururira indwara za hato naho bikadindiza iterambere ry'urugo n'iterambere ry'igihugu muri rusange.
Mu Karere ka Kamonyi kuva kuwa 12-17/03/2018 hari itsinda ry'abadepite 8 bayobowe na hon. Mukazibera Agnes, aba badepite bakaba bari muri gahunda yo kugenzura uko imishinga iri mu mihigo y'akarere 2017/2018 iri gushyirwa mu ngiro ndetse banaganira n'inzego z'ibanze ku bibazo byaba bihari kugira bishakirwe ibisubizo.
Byongeye kandi aba badepite bari kugenzura na zimwe muri gahunda z'imibereho myiza, cyane cyane izirebana n'ibibazo byaba bibangamiye abaturage birimo ikibazo cy'umwanda, imirire mibi, amavunja, inzu zimeze nka nyakatsi zaba zihari ndetse hakarebwa niba haba hakiri abaturage bakibana n'amatungo mu nzu imwe.
Mu murenge wa Gacurabwenge, aba badepite basuye ibikorwa bya kwagura umuyoboro w'amazi wa Gacurabwenge mu rwego rwo gukomeza guha amazi meza abaturage, basuye kandi imihanda iri gukorwa muri gahunda ya VUP ndetse banasura zimwe mu ngo mu Kagari ka Nkingo harebwa isuku muri rusange. Mu gusoza uruzinduko rwabo, izi ntumwa za rubanda zitabiriye inteko y'abaturage mu Tugari twa Kigembe na Nkingo.

robotstxt: allowed

filter: keep


text:
Urubuga aufeminin.com, rugaragaza ko igihe cy’ imibonano mpuzabitsina, umugore ageza ibyishimo bye ku ndunduro nyuma y’ umunezero mwinshi aba yahawe n’ igikorwa cy’ imibonano, ibyo byishimo bikamurenga kandi bikaza bifite ingufu nyinshi cyane.
Ese Ibyo byishimo bituruka kuki?
Uru rubuga ruvuga ko iyo umugore abashije kurangiza neza ariho hantu umugore ashobora kubonera ibyishimo byinshi bishobora kuba bidasanzwe mu buzima iyo abashije gukora imibonano mpuzabitsina akarangiza neza.
Nyuma iyo umugore amaze kurangiza, cyangwa se ibyo byishimo bye bigeze ku ndunduro, bikurikirwa n’ agahe k’ ikiruhuko, cy’ umunezero, mbese cyo kuruhuka.
Dore Ibimenyetso bigaragara ku mubiri w’umugore iyo yishimye aganisha ku kurangiza.
1.Mu gihe tuvuga ko umugabo wari ufite igitsina cyafashe umurego gitangira gusohora, umugore we rugongo ye
2.Muri ako kanya umutima uratera cyane, bityo n’ imitsi y’ amaraso nayo ikabyimba. Ibi byose biterwa na bya byishimo bidasanzwe umugore wese yifuza kugeraho.
3.Ikindi kigaragaza ibi byishimo bikomeye, umubiri w’ umuntu uvubura umusemburo witwa endorphine, uyu musemburo ukaba n’ ubusanzwe ari wo utera ibyishimo by’ umubiri no mu buzima bwa buri munsi, aho wumva unezerewe cyane ku buryo nta wundi muntu mwaba muhuje kunezererwa muri ako kanya.
4.Bamwe mu bagore, ibyishimo byabo biherekezwa n’ ibindi bimenyetso bimwe na bimwe nko kuvuza induru, kurira, kuniha, kunosha uwo muri kumwe mukorana iyo mibonano, kumufata ukamukomeza, guceceka ntukome, kuvuga amagambo menshi ariko atari kuri gahunda, n’ ibindi byinshi bitandukanye bitewe na buri muntu uko abyifatamo.


text:
Bidasubirwaho: Mu mezi 4 gusa Don Moen azataramira i Kigali
Yanditswe na
1 November 2018 saa 13:09'
Umuramyi ukomeye ku isi kandi ukunzwe na benshi mu mpande zose z’isi, Don Moen yamaze kwemeza neza ko azataramira i Kigali mu mezi 4 ari imbere
Don Moen izina rinyura amatwi y’abaramyi n’abandi biyeguriye Yesu Kristo nk’umwami n’umukiza. Riherekezwa n’ibikorwa byakoze benshi ku mutima, bisenderezwa n’indirimbo ze zomoye imitima ya benshi na n’ubu. Ubuhanga bwe mu karamya no guhimbaza Imana, bwatangiye guhangwa amaso mu ndirimbo ‘I Will sing” yasohoye mu 2000, iherekezwa n’izindi ndirimbo yagiye akora zuzuye amashimwe.
RG-Consult Inc niyo kompanyi iri gutegura iki gitaramo, inazwiho gutegura ibitaramo ngaruka-kwezi bya Kigali Jazz Junction. Mu butumwa bwe, Don Moen, agira ati “Nishimiye gutangaza ko muri Gashyantare, 2019 nzaza mu Rwanda ku nshuro ya mbere. Guhesha umugisha abatuye igihugu cy’imisozi igihumbi. Ni mu gitaramo ‘Kigali Praise Fest’.
Don Moen ni umunyamerika w’umuririmbyi, umwanditsi w’indirimbo, umukozi w’Imana, atunganya indirimbo zahariwe kuramya Imana. Afite imyaka 68 y’amavuko, mu 1973 yashakanya na Laura Moen. Afite abana batanu: Melissa Moen, James Moen, John Moen,Rachel Moen, Michael Moen.
Donald James [Don Moen] wavutse tariki 29 Mutarama 1950, yamamaye cyane ku isi nk’umuhanzi ukomeye mu baramya bakanahimbaza Imana. Azwi mu ndirimbo zinyuranye nka; We Give You Glory, God Is Good All The Time, God With Us, God Is Good I Will Sing, God Will Make A Way, Heal Me O Lord, Give Thanks, Here We Are, and Hallelujah To The Lamb n’izindi yagiye akora zikamamara ku rwego rw’Isi.


text:
Ku itariki ya 2 Kamena 2018, nibwo tuzibuka imyaka 20 ishize Nyakwigendera Seth Sendashonga atuvuyemo.
Muri urwo rwego ikigo “Institut Seth Sendashonga pour la Citoyenneté Démocratique (ISCID asbl)” cyishimiye kubatumira kuza kwifatanya n’abanyamuryango bacyo kwibuka uwo munsi.. Uwo muhango uzaba kw’ itariki ya 2 Kamena 2018 mu Bubiligi, umugi wa Buruseli (Walker Hall, Rue Capitaine Crespel 29, Bruxelles 1050) guhera saa munani (14h00).
Muri uwomuhango kandi ikigo ISCID kizaboneraho no kubamurikira igitabo “Inzira y’ubutwari”.
Tubashimiye kuzaza muri benshi kwifatanya natwe kuri uwo munsi.
Uhagarariye ISCID asbl,
Jean-Claude Kabagema


text:
Kuki mutizihiza Noheli?
Ibyo abantu bakunze kwibeshyaho
Ikinyoma: Impamvu Abahamya ba Yehova batizihiza Noheli ni uko batemera Yesu.
Ukuri: Turi Abakristo. Twemera ko Yesu Kristo ari we wenyine agakiza kabonerwamo.
Ikinyoma: Iyo mubuza abayoboke banyu kwizihiza Noheli, muteza amacakubiri mu miryango.
Ukuri: Twita cyane ku miryango, kandi dukoresha Bibiliya kugira ngo dufashe abantu kugira imiryango ikomeye.
Ikinyoma: Ntimwishimira icyo Noheli iba igamije, ni ukuvuga kugira ubuntu, kwimakaza amahoro ku isi no kugirira abantu impuhwe.
Ukuri: Twihatira kugira ubuntu no kubana n’abandi amahoro buri munsi (Imigani 11:
mwaherewe ubuntu, mutange ku buntu” (Matayo 10:
None se kuki Abahamya ba Yehova batizihiza Noheli?
Yesu yadutegetse kwizihiza urupfu rwe; si ivuka rye.
—Luka 22: 19, 20.
Intumwa za Yesu n’abigishwa be bo mu kinyejana cya mbere, ntibizihizaga Noheli. Hari igitabo cyavuze ko “
umunsi mukuru w’ivuka rya Yesu watangiye kwizihizwa nyuma y’umwaka wa 243” (The New Catholic Encyclopedia). Ibyo byabaye nyuma y’imyaka irenga ijana intumwa ya nyuma ipfuye.
Nta gihamya igaragaza ko Yesu yavutse ku ya 25 Ukuboza; Bibiliya ntivuga itariki yavutseho.
Tuzi neza ko Imana itemera Noheli, kubera ko Noheli ikomoka ku mihango n’imigenzo ya gipagani.
—2 Abakorinto 6: 17.
Ariko se mwijihije Noheli mwaba iki?
Abantu benshi bizihiza Noheli, nubwo bazi ko ikomoka ku migenzo ya gipagani kandi ikaba itemerwa na Bibiliya. Abantu nk’abo bashobora kwibaza bati “kuki Abakristo bakwanga kwizihiza Noheli kandi abandi bose bayizihiza? Ubwo se bayijihije baba iki?
Bibiliya idutera inkunga yo kwigenzurira dukoresheje ‘
ubushobozi bwacu bwo gutekereza’ (Abaroma 12:
Nubwo tutizihiza Noheli, tuzi ko buri muntu afite uburenganzira bwo kwihitiramo kuyizihiza cyangwa kutayizihiza. Ntitubuza abantu gukora ibirori bijyanye n’uwo munsi.


text:
Prof. Philippe Basabose, arasesengura umuzi n’umuhamuro w’itotezwa riri gukorerwa umuryango wa Rwigara. kanda hano usome inyandiko irambuye.
Hagati aho reka mbasogongeze kuri bimwe uyu muhanga yakomojeho muri iyi nyandiko ye: Aragira ati: Nk’aba rescapés iki kibazo kiratureba ku buryo bw’umwihariko. Umurescapé yabonye kurusha abandi bose ububi bw’ikibi. Gufata iya mbere mu kwamagana ikibi aho cyaba kivuye hose n’uwo cyaba kibayeho wese ni bwo buryo bwiza bwo kugarura ubumuntu mu bantu kuko twabonye ingaruka z’ubunyamanswa mu bantu. Ni byo Mihigo mu ndirimbo yita kuba imbuto z’umugisha zera ku giti cy’umuruho, amashami y’ibyishimo ashibuka ku ishavu. Kutarwanya ikibi wararokotse ikibi nta mugisha urimo.
« Wiceceka. Guceceka bicira urubanza utotezwa, bimusiga icyaha, byongerera imbaraga umutoteza. Vugira urengana kuko ejo ushobora kuba ari wowe uzaba utabaza ». Philippe Basabose.
Basabose arasoza iyi nyandiko yibaza kandi natwe abasomyi atubaza ati:
Ese kuki duceceka abantu batotezwa ?
Turetse abakina ku mubyimba umuryango wa Rwigara, cyangwa bashimishwa no gusoma isubiranamo ry’abatutsi, umuntu ntiyabura kwibaza abakora nk’aho ibiba bitabareba ikibibatera.
Ese ibibi abantu babonye (génocide, gutotezwa, gukorerwa ivangura) byaba byarabahumye imitima ku buryo akababaro k’undi nta cyo kakibabwiye ?
Ese abantu babaye minimalistes ku buryo bumva kuva nta we ubica ku bwinshi nko muri 94 nta kibazo biteye ?
Ese abanyarwanda bamwe kubera guhezwa ku butegetsi (baba abari mu Rwanda cyangwa abari hanze) kuba ubu hari ubutegetsi bibonamo bituma bumva ibyo bwakora byose nta cyo bitwaye kubera biruta uko bari bameze mbere ?
Iyo zone de confort irenza amaso ikibi ko yaba ari akaga ! Ese byaba ari ubwoba bwo guhutazwa ? Bibaye se ubwoba, twavuga ko no gushinyagurira utotezwa ari ubwoba bubitera ?
Kuko hari Uceceka kubera kwanga kwikoraho, umuntu ashobora kumwumva. Ariko se ntabacurira ahatemba utotezwa kandi bicecekeye n’ubwo atari byiza nta cyo byabatwara ? Byaba se ari ugukorera kurebwa neza ?
Icyaba kibitera cyose, kutamagana ikibi ni ukugitiza umurindi, rimwe na rimwe ukazabona ko cyari kibi ari uko cyakugezeho cyangwa cyageze ku wawe. Nyamara abanyarwanda mu bushishozi bwa bo nta cyo batavuze. Bati « Ururiye abandi ntirukwibagiwe », « Umugabo mbwa aseka imbohe », « Iyo umuturanyi arwaye ibibembe ugura ikigarago », « Ubamba isi ntakurura », « Ineza yiturwa indi » (inabi ikiturwa indi), « Inyana y’umugome ntiyugama izuba », n’ibindi n’ibindi. Ese umujinya utuma ibi byose biba kutawamagana aho ntibizageza igihugu habi ? Ibyiza byose waba ukora, njye numva amahano nk’ariya akorerwa umuryango wa Rwigara abitesha agaciro.
Tumaze kumenyera umuco ko Leta/umutegetsi uriho akiza uwo ashaka, akica uwo ashaka, bigacecekwa, ntihagire inkurikizi na mba iba, nyir’ukwicirwa na we akaruca akarumira ndetse byaba ngombwa akanahonga kugirango akomeze abeho. Ibi bituma abantu bumva ari uko bimeze ari na ko bigomba kumera, ko urenganijwe agomba guceceka, yataka agahutazwa kurushaho kandi akaba yizize kuko yanze guceceka. Ngibyo ibyo umuryango wa Rwigara uri kuzira. Bati barahungabanya umutekano ! Ni byo !? Ese ari utatse ko yiciwe, ko arenganywa, n’umwica cyangwa ushinzwe kubahiriza umutekano w’abaturage ariko ntakurikirane uwishe, uhungabanya umutekano ni nde ?
Ese iri totezwa ko ridahesha Leta isura nziza ahubwo buri ntambwe itewe igenda irushaho kugaragaza akarengane umuryango wa Rwigara ukorerwa, yashatse inzira yo kurangiza ikibazo neza (sortie honorable) ishoboka ? Gutsimbarara ku gitekerezo kandi buri ntambwe yo kugishyira mu bikorwa yerekana ko ari kibi ni ukubura ubushishozi. Iyo nzira nta yindi uretse kureka gukomeza gutoteza umuryango wa Rwigara, kubasubiza imitungo ya bo no kubaha ubutabera bakwiye. Ntibagombye kuba bafunzwe banasiragizwa mu nkiko baregwa ibyaha bidafashe.
Bagombye kuba bari mu nkiko barenganurwa ku byerekeye urupfu rwa Rwigara, imitungo ya bo yigabijwe n’abagombye kurinda ubusugire bwa yo n’ihutazwa ryabakorewe. Ibyo bitabaye uko byagenda kose, uko byavugwa kose, amateka yo azabagira abere. Kandi icyo bakorerwa cyose buri ntambwe y’itotezwa rya bo igenda irushaho kubaha intsinzi (kabone n’iyo bazavuga ko batsinzwe urubanza). Intsinzi ya bo iri aha : 1) banze guceceka akarengane kandi ni ubutwari; 2) ubarenganya yabuze ingingo ihamye yo kubashinja kandi uko ibirego bigenda bihimbwa binahindurwa bigenda birushaho gusa n’ikinamico; 3) kwanga guceceka nyuma yo kwicwa kwa Rwigara, c’est l’hommage le plus digne pour Rwigara. Mu maso y’abadatinya kubona ukuri, iyi famille iri en situation de victime kandi victime ntatsindwa. N’iyo byiswe ko yatsinzwe biba bimwe by’urubanza rw’ikirura n’umwana w’intama.
Nanzure gira nti : « Wiceceka. Guceceka bicira urubanza utotezwa, bimusiga icyaha, byongerera imbaraga umutoteza. Vugira urengana kuko ejo ushobora kuba ari wowe uzaba utabaza ».
Professeur Philippe Basabose ni Umwarimu akaba n’umuyobozi w’ishami ry’indimi, ubuvanganzo n’umuco muri Kaminuza ya Memorial mu gihugu cya Canada.
Post by Al.G
Categories: Dr. Philippe Basabose


text:
Ijambo ry,Imana 31.01.2014
Twagiriwe ubuntu buhambaye
Kubw,urukundo rwinshi Imana idukunda byatumye yohereza Yesu Kristo ngo aze mu isi kuducungura adukure mu mwijima w,ibyaha no mu bubata bwa satani. Abakolosayi1:9-13Agakiza twahawe ni akigiciro cyinshi tukarinde kandi twirinde ngo tutakavamo.Dukwiriye gushimira Imana cyane kub,ubwo buntu yatugiriye tutari tubikwiriye. Twahindutse abana b,Imana.Ni Imana Nyamana,Isumbabyose yicaye ku ntebe yayo yera tumenye ububasha bwayo.Yesu Kristo amaze kuza mu isi yatuzaniye inkuru nziza y,amahoro yaje ari igisubizo kuri buri wese yahuraga n,abarwaye akabakiza ,acyaha umuyaga,agendera hejuru y,amazi ari kumwe n,intumwa ze ngo atwereke ko natwe tumwizeye tukamuhanga amaso tugendera hejuru y,ibibazo.ku musaraba i gologota yaraducunguye ageze i kuzimu yambura satani urufunguzo azukana intsinzi ku rupfu no kuri satani arashaka ngo tugendere mu ntsinzi ye.
Nitujya gusenga Imana twibuke ubushobozi bwayo,ibitangaza yakoze ko iri hejuru ya byose ,nta gikomera imbere yayo iri ku ngoma ibihe byose kandi ntago ijya isinzira ,ijisho rayo rihora kuri twe ,yita kuri twe ibihe byose.bitume tutiganyira cg se ngo dutinye.
Niduhura n,ikibazo ntitugire ubwoba kuri twe ni ikibazo ariko ku Mana yacu ntago ari ikibazo kuko yo nta kintu na kimwe kiyinanira kuko ishoborabyose.ikigeragezo burya kenshi kitugeza ku nyishu Yozefu yanzwe na bene se atabwa mu cyobo,kwa potifari ajya muri prison ariko byari inzira imujyana kwa Farao. Imana yifuza ko tubaho neza nk,abana bafite Se ufite byose kandi ubakunda urukundo rwinshi irashaka kudutetesha tugume mu biganza byayo byiza ntacyo tuzayiburana,ni kuki twirwanirira kandi Imana yacu yaradusezeraniye ko izaturwanira intambara zose tuzahura na zo.
Agakiza twahawe ni inzira yo guhinduka tuba dutangiye twegera Imana duhinduke bashya mu mibereho yacu no mu bitekerezo byacu Abaroma 12:1-21
Imana yifuza ko duhinduka tukagira imitima mishya,tugatanga imibiri yacu ngo abe ariyo iyiganza.Tubike ijambo ry,Imana mu mitima yacu kuko ariryo rituma tugira kwizera Imana. Nitwumva ijambo ry,Imana dukore icyo ritubwira nibwo duhinduka ni nka miroir twireberamo ngo tumenye ahatameze neza tuhatunganye ridukiriza ubugingo.Yakobo 1:21-24.
Paul yahuye ,umucyo mwinshi ari mu nzira ijya damasiko ajya kurenganya abizeraga Yesu .yarahumye ariko nyuma Yesu yohereza Ananiya ngo agende amusengere amurambikeho ibiganza nyuma ahinduka igikoresho kiza cy,Imana .natwe Yesu yaraduhumuye adukura mu nzira mbi z,ibyaha twarimo icyo yifuza nuko duhinduka by,ukuri ntidusubire muri ibyo byaha ahubwo tukajya kumukorera tugashinga intahe ngo n,abataramumenya bamenye ko ari Umwami ubohora nabo bakizwe.Dusabe Imana ngo tugire wa mutima wari muri Yesu Kristo. Abafilipi 2:1-11nibwo tuzabasha kuguma mu buntu twagiriwe ariko gakiza twahawe.bitume tuguma muri Yesu atubere inkinzo muri iyi turimo itwarwa n,umurwanizi kuko yesu We yamunesheje kandi nta kintu na kimwe kizadura mu kuboko kwa Yesu Kristo.
Imana ibahezagire.Amen


text:
Ubusanzwe, filimi z’ubusambanyi ni filimi buri wese atakagombye kureba cyangwa gukina, ariko ibitangaje ni uko usanga ahubwo aho kuzigendera kure usanga abantu baba abakuze n’abana bafite amatsiko yo kuzireba.
Ibi ngo bigaragazwa no kuba umubare munini w’abatuye mu mijyi ndetse no mu byaro byateye imbere bakuze usanga bararebye izi filimi.
Gusa muntu yakwibaza neza niba hari isomo bazikuramo ritari ukubanduza ingeso mbi zijyanye n’ubusambanyi, dore ko rimwe na rimwe zishobora no gusenyera abashakanye.
Kimwe no kubazikina rero, usanga abantu barabaye abacakara ba zo bityo umubare w’abazikina bakemera gushyira amabanga y’ibyagkorewe ahiherereye imbere ya Kamera ngo basangize abakunzi ba bo ubwo bumenyi.
Madison Missina w’imyaka 35 y’amavuko, avuga uburyo yakinnye izi filimi mu gihe kingana n’imyaka 18, akaba yarakinnye filimi zisaga 200.
Uyu musitari wagaciye guhera mu mwaka wa 1994, avuga ko nubwo yakoze ako kazi ko gusambanira imbere ya kamera ngo akunde abone amaramuko ariko ko nta cyiza yabonyemo.
Aganira n’ikinyamakuru news.com.au dukesha iyi nkuru, yavuze ko biriya ari umubabaro gusa kuko bakoresha imbaraga batagakoresheje ngo bashimishe abafana ndetse akenshi bakanakora ibyo batagakoze kubera ifaranga no gushaka kwamamara gusa.
Agira ati “nta na rimwe nigeze ndyoherwa n’imibonano mpuzabitsina kuva natangira kuzikina kuko nta rundi rukundo rwabaga rurimo byongere bikaba byarambabazaga cyane.”
Uyu mugore akomeza avuga ko mbere yo gutangira, babanza bagategurana ariko kuko nta rundi rukundo ruba rurimo nta kwiyumvanamo kubaho, biba ari imikino koko, gusa ngo nubwo bategurana, ntibikuraho ko ababikina batishima kuko nta kanya ko kuruhuka babona kuko baba bashaka kwemezanya n’ibindi.
Madison ukomoa muri Australia akomeza avuga ko pozisiyo abagore cyangwa abakobwa bakoresha muri ziriya filimi akenshi zibasigira ubumuga budasanzwe burimo n’indwara zishobora gufata udusabo tw’intanga ku bagore, nyababyeyi zikangirika n’ibindi, ibi kandi ngo bitewe nuko babikina babanje gufata ku biyobyabwenge, nta mutimanama babikorana bityo na byo bikabongerera uburibwe.
Mu buhamya bwe asoza avuga ko yabikunze kuko yigiyemo byinshi byihishe ku gukorera ku gisa n’igitsure cya Kamera kuko ubikora aba arwana no kugira ngo agaragare neza, ariko ko bibasigira imvune byongeye bakaba badapfa kuryoherwa n’igikorwa barimo nk’uko bigenda ku bantu babikora bakundana babanje no kubiganiraho bakanabisasira.
Kawera Ronald@Rwandapaparazzi.rw
45,930 total views, 100 views today


text:
Hari benshi bihaye Kwanga abaturanyi babo Kandi ugasanga, kandi ugasanga Babangiye ubusa (2) Mugenzi turagusaba Niba ufite icyo gitekerezo, Ukivanyemo, ukivanyemo Byaba byiza (2) Hari benshi bihaye Kwanga abaturanyi babo Kandi ugasanga, kandi ugasanga Babangiye ubusa (2) Mugenzi turagusaba Niba ufite icyo gitekerezo, Ukivanyemo, ukivanyemo Byaba byiza (2) Oooooh Kunda umuturanyi wawe ooooh Kuko ari […]Continue reading
Category Archives: Orchestre Les Fellows
Yewe mukobwa by Orchestre Les Fellows
Yewe mukobwa, ukuntu nagukunze Icyari gisigaye ni uko twakibanira Wirengagiza ibyo nagukoreye Wikundira undi musore Wirengagiza ibyo nagukoreye Wikundira undi musore Ese, igihe nabikubazaga ko wabihakanye Ukarahira ko utazigera ubikora Ese ko utabintekerereje nkishakira undi mukobwa Yewe mukobwa, ukuntu wampemukiye Nizera wowe buri gihe ko tuzabana iteka Wirengagiza icyo nagukoreye Wikundira undi musore Wirengagiza icyo […]Continue reading
Sinigeze nkureba nabi by Orchestre Les Fellows
Nizeye ko aho uri hose Uri kunyumva Iyizire unyihoreze Nzi ko ari jye Wakurakaje Uzi ko burimuntu Ashobora gufudika Uzi ko burimuntu Ashobora gufudika Numvaga ubimbwira Nkagirango ni ibikino Ntabwo niyumvishaga ko Ushobora kwigendera Utambwiye Ubivugaho iki Ko nshobora kuba njyenyine Ubivugaho iki Ko nshobora kuba njyenyine Sinigeze nkureba nabi (4) Nta n’ubwo nakwirukanye Sinigeze […]Continue reading
Ibyiza bya Nyagasani by Orchestre Les Fellows
Rurema yaremye ibintu Yabihaye ubutungane Inyoni zose Zikaba hamwe Mu misozi no mu bibaya Ahari indabyo Zihumura N’ahari Imbuto nziza Inyoni nyinshi Ziririmba Zirangurura Zinezerewe N’amajwi Meza cyane Kandi Anyuze amatwi Ugasanga Bitangaje Natwe twese baririmbyi Turirimbe ,duhanike Dushimagize ibyo byiza Bya nyagasani Natwe twese baririmbyi Turirimbe ,duhanike Dushimagize ibyo byiza Bya nyagasani Natwe twese […]Continue reading
Reka uwo mwana by Orchestre Les Fellows
Umunsi, uwo munsi Uwo munsi mwiza Sinzawibagirwa na rimwe Twahuye n’uwo mwana Sinarimuzi ntiyari anzi Turaramukanya maze numva aranyuze Anganiriza neza yitonze Ubwo bwiza bwe ntiyabureba Yabonaga ko umuntu ari nk’undi Mubajije akazina ke Maze arambwira ati umukobwa Ntiyivuga mu izina Ngize ntya arandeba maze aransekera Mbura aho nkwirwa kubera ibyishimo Reka reka uwo mwana […]Continue reading
Mwana nakunze by Orchestre Les Felows
Mwana nakunze nkugirente kugira ngo ngushimishe (x2) Ngewe ntacyo nfite sinshobora kubona icyo ushaka ( x2) Ntacyo nshobora kumenya ntako ntagize ntibeshya( x2) Inzira igana iwanyu nshuti nkunda nkugire nte (x2) Nohereje amabarwa menshi Nohereje amabarwa menshi Mabarwa menshi Nagutumyeho umuntu Nagutumyeho umuntu Nagutumyeho umuntu Ariko narinziko nzakubona (x2) Mwana nakunze nkugirente kugira ngo ngushimishe […]Continue reading


text:
Umubyeyi wo mu gihugu cya Kyrgyzstan mu mugi wa Bishkek yafashwe ari gukubita umwana we bya kinyamaswa amuziza ko yananiwe kugenda hejuru y’urubura.
Uyu mubyeyi gito utavuzwe amazina,yafashwe amashusho n’umuntu wari umwegereye ubwo yakubitaga umuhungu we wari wananiwe kugenda hejuru y’urubura agahitamo kwiryamira hasi,ibintu byamuteye umujinya agahitamo gukubita aka gahungu ke kari hagati y’imyaka 3 cyangwa 4.
Muri aya mashusho yasakaye hirya no hino,uyu mwana yagerageje guhagaraga biranga ndetse arapfukama kugira ngo yereke se ko amwubashye,ariko ubukonje ntibwamukundiye byatumye umubyeyi azabiranywa n’uburakari maze amukubita imigeri myinshi mu nda.
Nyuma yo kubona aya mashusho,ubutabera bw’igihugu cya Kyrgyzstan bwatangiye gukurikirana uyu mugabo gito w’imyaka 50 aho bwiteguye kumukanira urumukwiriye.


text:
Mu ijambo rye, asoza ku mugaragaro amasomo y’abapolisi b’abofisiye bato i Gishari mu karere ka Rwamagana, ku wa Mbere tariki 17 Werurwe 2014, Perezida Kagame yavuze ko umutekano w’igihugu ari ikintu cy’ingenzi kigomba guhabwa uburemere bwacyo.
Perezida Kagame yagarutse ku ijambo yigeze kuvuga ko abahungabanya umutekano w’u Rwanda n’Abanyarwanda, bitabura kubagiraho ingaruka.
Icyo gihe Perezida Kagame ubwo yabivugiraga muri Serena Hotel, mu masengesho y’Abayobozi bakuru no gusabira u Rwanda tariki ya 12 Mutarama 2014, yari yavuze ko yabihereye ku byo Minisitiri w’Intebe yari yanditse ku rubuga rwe nkoranyambaga rwa Twitter, mbere y’umunsi w’iryo sengesho, avuga ko uhemukiye igihugu ndetse n’utatira igihango cy’u rwanda bimugiraho ingaruka,.
Yari yagize ati “Utenguha igihugu, kwifuriza abantu inabi, birakugaruka[…] Bikugaruka bite, uburyo ni bwinshi mwahitamo, kandi banyarwanda bakirisitu muri hano, ikintu kimwe mukwiye kumenya ni uko uko kwemera kugomba kujya kubaha imbaraga zo gukorera no kurinda ibyiza biva mu bikorwa byanyu. Uwagira isoni zo kurinda ibyiza u Rwanda tugenda tugeraho Imana yifuza, izo soni ni iziki ? Nta soni buri wese yari akwiye kuba agira. Niba ari uguhangana mu magambo cyangwa mu bundi buryo murahangana.”
Perezida Kagame uyu munsi yavuze ko haherewe kuri iri jambo hari abamuhimbiye
Yagize ati “Navuze ko Abanyarwanda bose aho baba bari, nabo byababyarira ingaruka, bivugwaho byinshi ku buryo n’ibyo ntavuze nabyo byavuzwe. Nagira ngo mbisubiremo, n’abibwira ko ntabivuga mbibasubiriremo.”
Yongeye gusubiramo ko bidakwiye ko hari abagirira u Rwanda nabi kuko bibagiraho ingaruka.
Yagize ati “Uhungabanya umutekano w’u Rwanda rero arabyishyura. Amaherezo arabyishyura.”
Yakomeje agira ati “Icya mbere njye si ndi Umunyamakuru cg umuyobozi wa NGO (Umuryango utegamiye kuri leta) nshinzwe imibereho myiza, ubuzima bwiza, umutekano w’ Abanyarwanda ni ibyo nshinzwe.”
Perezida Kagame yanavuze ko atabereyeho gushimisha abagirira u Rwanda nabi, agira ati “Ntabwo ndi umuririmbyi, ntabwo naririmbira cyangwa nshimishe abagirira u Rwanda nabi.”
Yasabye abari aho bose gukoresha uburyo u Rwanda rufite niyo bwaba ari buke, ariko rufite neza kugira ngo habeho kwirindira umutekano.
Yagize ati “Dukoresha uburyo n’iyo bwaba ari buke, ariko dufite neza kugira ngo turinde umutekano wacu.”
Ku byerekeranye kandi n’iri jambo yavugiye muri Serena n’ibyakurikiyeho, Perezida Kagame yagize ati “Niba narumvikanye nabi icyo gihe, numvikane neza.”
Perezida Kagame asanga hari ibyo abazwa bidakwiye
Muri iri jambo, Perezida Kagame yongeyeho ko bidakwiye ko abazwa umutekano w’abandi kuko ashinzwe mbere na mbere uw’Abanyarwanda. Yagize ati “Mbere y’uko mbazwa umutekano w’abandi nzabanze mbazwe uw’ Abanyarwanda, ibyo reka ne kubitindaho n’ubwo nakumvikana nabi kuri icyo ngicyo ntacyo bintwaye.”
Yasabye abapolisi bashya bakuru basoje aya masomo gukoresha ubumemyi n’ubuhanga bavanye mu masomo bahawe bagahangana no gukumira no kurwanya ibyaha birimo ndengamipaka.
Yagize ati “Muri iki gihe hagaragara ibyaha bikoranywe ubuhanga ndetse byinshi muri byo ni ndegamupaka. Hari n’ibyaha byinshi bishingiye ku iterabwoba byanagaragaye muri aka karere dutuyemo, ibyo bivuze ko Polisi n’izindi nzego zishinzwe umutekano zigomba guhora zongera ubumenyi bwaziha ubushobozi bwo gukumira ibyo byaha kandi zigahora iteka zitera intambwe abanyabyaha batarageraho.”
Yasabye izi nzego kugirana ubufatanye bwagombye kurangwa no gushingira ku ihererekanyamakuru n’ubuhanga n’ubumenyi byihariye.”
Ibi bikorwa kandi ngo bizagerwaho mu bumenyi buhanitse bugomba kuranga izo nzego ndetse na bwa bufatanye bushingiye kuri dipolomasi.
Gusa ngo ibi bikorwa byagombye kugerwaho mu bufatanye n’ibindi bihugu ariko ngo hari igihe ibyo bihugu bishobora kugira uruhare mu guhungabanya umutekano w’ibindi, akaba yasabye polisi n’izindi nzego z’umutekano kuba maso.
Umukuru w’igihugu yatanze urugero rw’aho umutekano w’igihugu wagiye ugaragara ko wahungabanyijwe, ariko yavuze ko adashaka gutindaho.
Yagize ati “Muribuka abakomeretse cyangwa abatakaje ubuzima mu magerenade yagiye ajugunywa ahantu hose cyane mu murwa mukuru w’igihugu cyayu. Ni ibintu byaturukaga hanze cyangwa ababikora bashaka gukomeza ibiturutse hanze. Nagira ngo mbikoreshe nk’urugero gusa riko dukoreshe uburyo bugari.
Yasoje asaba abarangije aya masomo kwishimira ko bayasoje, ariko anabasaba kuba intangarugero batunganya imirimo yose bashinzwe, banafata ibyemezo mu gihe nyacyo kandi bigakorwa mu mucyo.
Aba bapolisi bo ku rwego rw’abofisiye bato, bafite ipeti rya AIP (Assistant Inspector of Police) basoje amasomo yabo bagera kuri 458, muri bo 52 ni abagore, harimo kandi n’abofisiye b’abacungagereza 41.
Abagore 87 barangije amasomo bashimiwe
Umukuru w’igihugu yongeye gushimira bikomeye abagore bagaragaye muri aya masomo 87, avuga ko bigaragaza ubushake n’ubushobozi abagore bafite mu gushaka gufatanya na bagenzi babo b’abagabo kubaka igihugu.
Yagize ati “Mbere wasangaga abagabo aribo bafatwa nk’aho bafite ingufu bonyine zo guteza imbere igihugu cyabo, ariko ibi biragaragaza ko n’abagore ubu bafite uruhare rukomeye mu gufatanya n’abandi mu kuzamura igihugu cyabo.”
Muri uyu muhango kandi Perezida Kagame yahembye abapolisi batatu bahize abandi muri aya masomo, barimo Rudatinya Apollinaire, Ndindabahizi Jean Bosco na Murekatete Alphonsine.
Aya mahugurwa yasojwe yari amaze amezi 12 ; yatangiye tariki ya 18 Werurwe 2013, irimo abanyeshuri 492 ariko 34 bananiwe kuyasoza, barimo abagaragaje imyifatire idahwitse n’uburwayi.
Icyiciro gisojwe ni icya bitandatu ariko ibyiciro bitanu bibanza by’abapolisi bakuru byaberaga mu ishuri rya Musanze mu karere ka Musanze.
IGIHE


text:
Koperative mu Karere ka Kicukiro
Abaturage b’Akarere ka Kicukiro bitabiriye igikorwa cyo kwibumbira hamwe mu Makoperative kuko basobanukiwe ko byihutisha Iterambere. Koperative zigenda ziyongera umunsi ku wundi. Akarere ka Kicukiro gafasha abaturage mu kwibumbira hamwe mu Makoperative kabaha amahugurwa, amafaranga, aho bakorera ndetse n’ibikoresho bitandukanye.
Akenshi abibumbira hamwe ni abahuje umwuga, abasanzwe bakora ubucuruzi batagira ibibanza bakoreramo ndetse n’urubyiruko ruva Iwawa rufashwa mu kwibumbira hamwe mu Makoperative.
Kanda ibikurikira urebe amakorerative akorera mu Karere ka Kicukiro ndetse n’amategeko agenga amakoperative:
Urutonde rwa Koperative zemewe mu Karere ka Kicukiro
Amategeko Nshingiro agenga Koperative
Ibishabwa Koperative isaba Ubuzima Gatozi


text:
Amateka mabi yaranze Abanyarwanda ntakwiye kubera umutwaro urubyiruko
Minisitiri w’Urubyiruko Rose Mary Mbabazi arasaba urubyiruko rutabaye mu mateka ya Jenoside yakorewe Abatutsi kurwanya ingengabitekerezo yayo no kwirinda kuba imbata y’ayo mateka.
Yabitangaje ubwo yatangizaga itorero ry’urubyiruko rw’Abanyarwanda babarirwa muri 600 baba mu mahanga no mu Rwanda, itorero rizamara icyumweru mu Byinama mu Karere ka Ruhango.
Itorero ryiswe urunana rw’urungano rihuza urubyiruko ruba mu Mahanga, no mu Rwanda rufite aho ruhuriye n’ibikomere rwakuriyemokubera amateka ya Jenoside.
Umuyobozi w’Itorero ry’igihugu Edourd bamporiki avuga ko uru rubyiruko ruzanwa mu itorero kugira ngo rugire imyumvire imwe ku mateka yarwo kandi rubashe kuyubakiraho rwubaka igihugu cy’ejo hazaza kuko rukuranye imyumvire itandukanye ngo bishobora guteza ibindi bibazo.
Yagize ati “Bamwe babyawe n’abakoze Jenode abandi basigwa n’abakoze Jenoside kubahuza rero mu cyerekezo kimwe nk’abafite ibyo bikomere ni yo mpamvu twatekereje itorero ryabo kugira ngo bahabwe umwanya wo gukira ibikomere.
“Guha umuntu uburenganzira akiga, akabona akazi ariko afite ibikomere twasanze bishobora guteza ikindi kibazo”.
Minisiriti w’Ubyiruko Rose Mary Mbabazi ze asaba uru rubyiruko kubohoka rukaganira ku mateka yarwo kugira ngo rubashe guhangana n’ingaruka zayo, cyane cyane ko nta ruharwe rwagize ngo jenoside yakorewe abatusti mu Rwanda ibashe gushyirwamu bikorwa.
Asaba urubyiruko gukorera hamwe nk’abanyarwanda bazakomokaho abandi banyarwanda mu gihe kizaza.
Ati “Mwese ntawagize uruhare mu mateka mabi yaranze u rwanda mugomba rero guturaiyo mitwaro y’amateka mabi mukubaka igihugu cyanyu kuko ni mwe muzabyara abanyarwanda b’ejo hazaza.
“Mukwiriye kubohoka ku mateja mabi mutagizemo uruhare, iri torero ni umwanya mwizawo kuvuga ibyo watekerezaga, ibyo wibazaga muharanire kuzagira iighugu cyiza”.
Umuyobozi w’Itorero ry’igihugu avuga ko hamaze kuba itorero nk’iri inshuro ebyiri kandi byagaragaye ko ritanga umusaruro kuko urubyiruko ruhamanyera amateka yarwo cyane cyane ababa mu mahanga baganirizwa ibyo batahagazeho, kandi bakabisangira n’ababa mu Rwanda kugira ngo babashe gusenyera umugozi umwe baba abakomoka mu miryango yakoze Jenoside cyangwa abo yagizeho ingaruka.


text:
Mu minsi mike ishize, MTN yasubiyemo uburyo bwayo bwo gutanga serivisi za Me2U inanoza uburyo bwo kohererezanya ama-unite kuva ku 100 agera ku 20,000 Frw n’amafaranga angana na 10% yatangwaga kuri buri mafaranga yoherejwe akurwaho.
Me2U ni serivisi yihariwe n’abafatabuguzi ba MTN bishyura mbere, ni n’uburyo bwiza kandi bworoshye bwo gusangira amafaranga ari kuri telefone, agahabwa undi wishyura mbere. Gukoresha iyo serivisi, umukiliya akanda *772# ubundi agakurikiza amabwiriza.
Ubwo yavugaga ku mavugurura kuri iyo serivisi, Umuyobozi w’agateganyo Ushinzwe kwamamaza Ibicuruzwa muri MTN, Gaspard Bayigane, yavuze ko byari mu buryo bwo gusubiza ibyifuzo by’abakiliya kugira ngo bajye babasha kohererezanya amafaranga menshi ku nshuti n’abavandimwe.
Aboherezanya amafaranga bakoresheje ubu buryo ntibarenzaga 6000 ariko ubu yarazamutse agera ku 20,000 Frw.
Kuri serivisi nshya y’amafaranga yacibwaga abohererezanyaga amafaranga, Bayigane yavuze ko “Kugira ngo tugumane uburyo bwo kohererezanya amafaranga twari twashyizeho 10% ariko bitewe n’uko tuba dushaka gushyira abakiliya bacu imbere ya byose, twishimiye kuba aba mbere mu Rwanda batanga serivisi yo kohererezanya amafaranga ku buntu kuko twabonye ko byababangamiraga.”
Kohererezanya amafaranga bigirira akamaro abakiliya kuko babasha kuyahana igiye icyo ari cyo cyose, bigatuma bahora ku murongo.


text:
Sibomana yavutse mu 1946, ni umwe mu banyarwanda bize ibijyanye n’indimi kera. Yabanje kubyiga mu iseminari, akomereza mu yahoze ari Kaminuza Nkuru y’u Rwanda, icyiciro cya gatatu ajya kucyiga muri Canada aho yize Umuco n’Iyigandimi.
Yakoze mu nzego zitandukanye za leta nko muri Minisiteri y’Ubushakashatsi, iy’Ubutegetsi bw’Igihugu, aba Burugumesitiri, yandika ibitabo, akora ikiganiro cy’Umuco kuri Radiyo Rwanda ndetse ari mu bagize uruhare mu kunonosora imyandikire y’indirimbo yubahiriza igihugu, “Rwanda Nziza.”
By’umwihariko Sibomana yamenyekanye kubera igitabo kirimo ibitutsi yise “Umpangara Nguhangare” yanditse mu 1987 kijya hanze mu 1991.
Ni igitabo gitungura benshi bagisoma bitewe n’ibitutsi nyandagazi byuzuyemo, ku buryo bibaza ukuntu umuntu nk’uyu wari umunyabwenge, mu kanwa ke havamo amagambo n’ayo, akagera n’aho ayashyira mu nyandiko.
Muri iki gitabo harimo imigani y’imigenurano ariko ivugitse mu buryo buteye isoni, uturingushyo, byenda gusetsa n’ubundi buvanganzo butandukanye.
Ibitutsi byinshi bigikubiyemo bigaruka ku myanya y’ibanga y’ababyeyi b’abagore. Umwanditsi asobanura ko ‘gutukana ku babyeyi b’abagore, bishingiye ku mpamvu enye z’ingenzi: kubabaza uwo utuka, kwiganzura ubutegetsi, kurengera uwawe no gupfobya ibyo uzira cyangwa udashoboye kwigondera.’
Yavuze ko ‘iyo usesenguye ibitutsi, usanga mo bimwe mu bigize ishingiro ry’umuco wa kinyarwanda kuko icyandagazwa iyo abantu batukana ari uko ku busanzwe kiba cyubahitse kandi cyubashywe: gutukana rero ni ukubahuka ibisanzwe byubahitse’.
Sibomana ntakiriho kuko yitabye Imana mu 2013, gusa yasize abana, bazi iby’iki gitabo cye kuko yajyaga abibaganiriza.
Umwe muri abo ni umuhererezi witwa Cyubahiro Bonavanture, akaba ari umunyamakuru wa Radiyo Mpuzamahanga y’Abafaransa mu Ishami ry’Igiswahili, ari nawe waganirije IGIHE byinshi ku bikorwa bya se.
Uretse ‘Mpangara Nguhangare’, Sibomana yanditse n’ikindi gitabo cyitwa ‘Agataramo k’Abana’. Cyubahiro avuga ko umubyeyi we yibandaga cyane ku muco, dore ko ari nabyo bintu yize kuva mu mashuri yisumbuye kugera aminuje.
Igitabo cyumviswe nabi
Mu busanzwe ‘Umpangare Nguhangare’ ni ugutukana kwabaga hagati y’abashumba mu gihe babaga baragiye inka. Bakoreshaga ibitutsi bikomeye, cyane cyane ibivuga ku babyeyi b’abagore, inka, n’ibindi.
Abatacengeye neza iby’iki gitabo batekereje ko Sibomana yashakaga kwimakaza umuco mubi wo gutukana wakorwaga n’abashumba.
Umuhungu we avuga ko ubwo iki gitabo cyasohokaga yari akiri muto, ariko amaze kuba mukuru yagize umwanya wo kugisoma, anaganira na se.
Yabwiye IGIHE ko intego yacyo yari ugukebura ababyeyi bari barateshutse ku nshingano zo kurera abana babo.
Ati “Ntabwo byari ukwandika ibitutsi n’ubwo abantu babifata kuriya. Kiriya gitabo cyari kigamije gukebura ababyeyi batitaga ku nshingano zo kurera abana.”
“Umwana akarinda agira imyaka 18 azi ko umwana avuka aturutse mu mukondo, umwana byamuteraga amatsiko akajya kubishaka mu bashumba.”
Ubwo yari gusoza amasomo y’icyiciro cya gatatu cya Kaminuza muri Canada, Sibomana yakoze ku bijyanye n’umuco wo gutukana, aba ari na ho avana umugambi wo kwandika iki gitabo.
Cyubahiro ati “Ajya kurangiza amashuri ye muri Canada, nibyo yakoze mu kwimenyereza, arabyandika, agaragaza uburyo rimwe na rimwe ababyeyi bata inshingano, ugasanga umwana arajya gushaka amakuru mu bashumba, amaze kurangiza amashuri ye akomerezaho yandika ibitabo.”
Mu rwego rwo kubona ibi bitutsi, Sibomana yifashishije abashumba batandukanye kuko ari bo babaga babizi, ubundi agenda abikusanya, abibumbira mu gitabo kimwe.
Ati “Ntabwo ari ibitutsi bye yihimbiye, ni ibyo yagiye akura ahandi hantu, cyane mu bashumba kuko n’ubundi babikoreshaga iyo babaga baragiye.”
Sibomana ngo mu buzima bwe ntabwo yakundaga abana batukana, yewe uyu muco ntiyigeze awugira kuko yari umuntu ukunda gusenga, akaba yari yaranatangiye urugendo rwo kwiha Imana ariko birangira abaye umulayiki.
Yasize umurage
Cyubahiro Bonaventure yateye mu kirenge cya se, haba mu gukora itangazamakuru no kwandika ibitabo. Avuga ko ubu yatangiye kwandika igitabo yise Akamaro k’Impyisi mu Rwanda, igitabo kizaba kigaragaza uburyo inyamaswa y’impyisi yafatwaga.
Ati “Nanjye hari igitabo nshaka gusohora, ntabwo ndashyiramo imbaraga nyinshi, bikunze cyasohoka vuba. Kigaragaza akamaro k’impyisi mu muco nyarwanda, ni nako cyitwa. Buriya inka n’impyisi bijya kugira amazina amwe n’uko inka bayivuga neza, impyisi bakayituka.”
Uretse iki gitabo kandi ngo ari gutunganya n’ibindi bibiri umubyeyi we yasize yandikishije intoki, ku buryo mu gihe cya vuba bizajya hanze.
Cyubahiro Bonaventure asaba abanyarwanda gusobanukirwa n’iki gitabo, bakirinda kukigoreka. Ati “Ujya gusoma igitabo ntabwo agihera hagati.”


text:
Tariki 10/02/2018 ni bwo umuhanzi Jean Luc Munyampeta, korali Inshuti z'ijuru, komite ya JA, iy'ubutabazi ndetse n'umubwiriza Musoni Flavier, bagiriye urugendo rw'ivugabutumwa muri gereza Nsinda iri mu karere ka Rwamagana. Bakorerayo igitaramo, babwiriza ijambo ry'Imana abagororwa baba muri iyo gereza banabaha inkunga ya Bibiliya n'imyenda.
Jean Luc Munyampeta (iburyo) ubwo yabashyikirizaga imyenda yakusanyije
Amakuru Inyarwanda.com ikesha Jean Luc Munyampeta ni uko iki gikorwa cy'ivugabutumwa bakoreye muri gereza ya Nsinda cyagenze neza dore ko habonetse abagororwa 141 bakira agakiza bakiyongera ku bandi 209 bakiriye agakiza ubwo Munyampeta yaherukagayo mu mpera za 2017. Aganira na Inyarwanda.com, umuhanziJean Luc Munyampeta ubarizwa mu itorero ry’Abadivantiste b’umunsi wa karindwi yagize ati:
Mbifashijwemo nabayobozi bitorero rya Muhima departement ya J.A ndetse na departement y'ubutabazi twatanze imyenda, amasabune na Bibiliya, mfatanije na chorale inshuti zijuru n'umubwirizabutumwa Musoni Flavier twahakoze umurimo ukomeye abemeye Yesu Kristo nk'umwami n'umukiza wabo ni 141 biyongera kubandi 209 biyeguriye Imana bakanabatizwa ubwo mperutseyo muri Nzeli 2017. Mu by'ukuri turashima Imana yabanye natwe. Gukorera Imana nta gihombo.
Ivugabutumwa Jean Luc Munyampeta amaze igihe akorere muri gereza ya Nsinda ryatumye abagororwa bamwishimira cyane ndetse bamuha inkoni nk'ikimenyetso cy'uko bamugize umuvugizi wabo mu by'ivugabutumwa aho azajya anabazanira abahanzi ndetse n'amakorali. Nyuma yo kugirwa umuvugizi w'abagororwa ba Nsinda mu by'ivugabutumwa, Jean Luc Munyampeta yahise atangiza igikorwa cyo kwakira inkunga yo gufashisha abagororwa.
Urwego rw’igihugu rushinzwe imfungwa n’abagororwa (RCS) ruherutse guhabwa igihembo muri Sifa Rewards 2017 kuba rworohereza ibikorwa by’ivugabutumwa mu magereza. Ubwo bahabwaga iki gihembo kuri iki Cyumweru tariki 1 Ukwakira 2017, Peter Ntigurirwa uyobora Isange Corporation itanga ibi bihembo yavuze ko korohereza ivugabutumwa mu magereza byatumye haboneka abagororwa batari bacye bemera ibyaha byabo bakihana bagasaba imbabazi.
REBA ANDI MAFOTO
Babahaye inkunga ya Bibiliya
Babahaye n'imyenda
Korali Inshuti z'ijuru nayo yari mu itsinda rya kumwe na Munyampeta
REBA HANO INEZA Y'UMUNTU YA JEAN LUC MUNYAMPETA


text:
Ni ku gicamunsi cyo ku wa gatandatu, abatashye ubukwe bafite akanyamuneza kandi buri wese arashakisha uko yareba imbere neza. Ese ni iki kiri kubera imbere? Kuko nge nagize amahirwe yo kwegera imbere, reka mbibabwire. Imbere hari itsinda ry’intore ziri guhamiriza mu mudiho uryoheye ijisho. Igitangaje ariko, muri bo harimo umukobwa! Uyu ni we abitabiriye ubukwe batangariye cyane kandi batwawe n’umudiho we hamwe n’abasore babyinana. Uyu ni Pauline w’ imyaka 19, akaba ahamiriza mu itorero inkeshagitaramo. “Ni Nyampinga” twaramwegereye atubwira icyamuteye guhitamo guhamiriza n’akamaro bimufitiye.
Pauline yatubwiye ko atangira kubyina yabarizwaga mu itorero ryo mu Ishuri Ryisumbuye rya Ruhango aho yigaga mu mwaka wa mbere. Ngo icyo gihe yabyinaga imbyino z’ abakobwa n’ abagore, ari byo byitwa “gushayaya”. Gusa ngo yabonaga uburyo abahungu babyinisha umugara akumva arabikunze maze akibaza impamvu mu itorero rye nta mukobwa uragerageza kubyina imbyino z’abahungu. Ibi ngo byamuteye kumva we yabigerageza.
Iyi ntore, nk’uko ababyina umudiho wa kigabo bitwa, ngo ikifuzo ke yakigejeje ku mutoza wabo aratungurwa, asa n’utabyitayeho. Gusa kuko Pauline yabikundaga cyane yakomeje kubimusaba maze undi amwemerera kuba yimenyereza. Pauline aseka ati: “Natangiye kwitoreza hamwe na bo, bakanyigisha, maze ngenda mbimenya. Nabonye ko mbishoboye mpitamo gukomeza kubikora n’umutoza abinshyigikiramo anyigisha imidiho yose y’abahungu”.
Hari imbogamizi Pauline yahuye na zo agitangira guhamiriza. Abo babyinanaga bamucaga intege ko atazabishobora kuko ngo bisaba imbaraga nyinshi. Ibi ntibyamuciye intege, ahubwo yarushijeho gukora cyane no kubikunda. Byatumye babona ko abishoboye maze abasore babyinana n’umutoza bakomeza kumushyigikira.
Amaze kumenya guhamiriza neza, umutoza yamwemereye kubikora bwa mbere mu gitaramo bakoreye ku ishuri. Pauline avuga ko uwo munsi atazawibagirwa, ati: “Narishimye bikomeye. Byarantangaje uburyo twahamirije, maze abanyeshuri bose bagahaguruka, bagasakuza cyane kandi bishimye bavuga izina ryange.”
Umunsi umwe ngo ku ishuri ryabo habaye inama y’ababyeyi, maze itorero ryabo rirabasusurutsa. Ubwo ni bwo ababyeyi be babonye ko ahamiriza. Inama irangiye bamubaza uko yabitekereje ababwira ko yabitewe no kubikunda, na bo bati: “Twabonye unabishoboye komereza aho.” Pauline na we ati: “Narishimiye kumva ababyeyi babyemeye batabanje kujijinganya.”
Kuri ubu Pauline abyina mu Itorero Inkeshagitaramo aho asigaye abikora by’umwuga. Ababyinnyi bagenzi ba Pauline bashimishwa no kubyinana na we. Clovis umwe muri bo yabwiye “Ni Nyampinga” ati: “Pauline akora ibintu yiyumvamo kandi afata mu mutwe cyane. Hari igihe adufasha akatwibutsa umudiho runaka iyo twawibagiwe.
Gatoya ni umutoza w’ Inkeshagitaramo. Avuga ko kuba bafite Pauline nk’umukobwa uhamiriza ari ishema kuri bo. Ati: “Bituma tuba itorero rifite agashya mu ruhando rw’ayandi. Kandi mbifata nk’urugero rwiza rw’umukobwa ushoboye.”
Habimana ni Umuyobozi wa Kigali Leading School, ishuri Pauline yigaho. Ngo akibona Pauline ahamiriza hari indi shusho byamweretse. Ati: “Numvise bintangaje bihita binyereka ko ari umukobwa wiyemeza ndetse akanatinyuka”. Uyu muyobozi yongeyeho ati “Mbona abantu bose babyishimira.”
Pauline ahamya ko guhamiriza byamwunguye byinshi. Ubu yabonye umuterankunga mu myigire ye kubera guhamiriza, yanabashije gutinyuka amaso y’abantu. Ati: “Nkimara gutangira guhamiriza, kubera ukuntu abantu banyitegereza cyane byatumye ntinyuka ngaragaza n’izindi mpano nifitemo. Nahise njya mu marushanwa yo kwiruka ndatsinda.”
Kuba ari itorero rifite agashya ubibona iyo bageze ku rubyiniro kubera uburyo ababakurikiye babarangamira. Ubwo babyinaga mu bukwe, twegereye Betty watashye ubukwe abitubwiraho agira ati: “Uyu mukobwa yantangaje! Afite umudiho ukaze. Ahubwo uwanyereka aho babyigira najyanayo umwana wange kuko naryohewe pe.” Betty akomeza agira ati: “Iki ni ikintu cyo kwishimirwa kuba umuco nyarwanda uri gutera imbere”.
Iyi nkuru ya Pauline igaragaza mu buryo budashidikanywaho uko abantu bashobora kugera ku bintu bitangaje mu gihe bashyize imbaraga mu gukora ibyo bakunda ndetse bagashyigikirwa. Mu gihe na we waba ufite ikintu ukunda, nta mpamvu ihari yakubuza gutangira kubikora nk’uko Pauline yabigenje. Kandi nk’uko Betty yabibwiye “Ni Nyampinga”, “Ubu icyo umuntu akunze aragikora, nta kirazira”.


text:
Mu Rwanda hari ibintu byinshi bitazwi ba nyirabyo, ngo ni iby´icyama!!!!
Mu Rwanda rwo hambere ibintu byose byari bihari washoboraga kumenya iby´abantu
ku giti cyabo, ukamenya ibyabantu bibatanyije mu masosiyete, ukamenya ibya Leta
cg se ibya kiliziya,..!
Mu Rwanda rwa Kagame siko bimeze ubu: hari ibintu byinshi bitazwi nyirabyo, ndetse ngo no muri trésor public nta senti na rimwe ry´imisoro bitangamo kuko amanyanganya aba yarakozwe na regime actuel ku buryo utabona uwo wishyuza.
Hari amazu i Kigali atazwi ba nyirayo, ukabona imiturirwa iruzuye, wabaza nyirayo ngo iriya ni iya cyama!! waganira nabari imbere muri cyama, bati barakubeshya iriya ni iya Afandi PC PK. wabaza abo muri cadastre uwo uwo muturirwa (kandi ni myinshi) bati ntiwanditse kuri Kagame, kandi si numutungo wa Leta! Ukibaza nyirawo bikakuyobera.
Ibi ntibiri ku miturirwa yuzuye mu mugi wa Kigali gusa, biri ku bintu byinshi byinjiza amafaranga kandi menshi cyane;
-muri byo hari za ndege 2 za jets Kayumba Nyamwasa yemeza ko ari iza Kagame, Kagame akazihakana,
-harimo sosiyete Horzon yihariye amasoko yo mu gihugu yose, yaba ay´ubwubatsi n´ibindi nk´icyayi,...mbese ikintu cyose kinjiza akayabo k´amafaranga. Iyo sosiyete usanga ikorwamo n´abasilikari bahembwa na Leta. ariko si iya Minadef ngo bigaragare. si sosiyete y´abantu ngo bibe bizwi. ngo ni iya cyama!!! Nyamara muri cyama FPR mu mitungo yacyo ntuyisangamo. Abandi bati ni ya Kagame,....ese Kagame akoresha abasilikare be bahembwa na Leta mu ruhe rwego? amafaranga avamo ni ayande finalement?
Ibi bigo byinshi n´amasosiyete byihariye amasoko yose y´igihugu bitanatanga imisoro ngo yinjire muri trésor public bitirirwa Balinga Cyama, nibidakurukiranwa bya bugufi tuzasanga aribyo byamunze igihugu 100%, nyamara bikorera abantu ku giti cyabo batazwi ndetse bamwe bemeza ko byaba ari bya mafia internationale, gutyo igihugu kikaba cyaragurishijwe na Kagame kera tutabizi, nako tubizi ariko tukarebera gusa!
AK
De :pierre
bagilishya
Mardi 13 mars 2012 13h50
Ibyo benshi barabimenyereye ko hali imitungo yafatiliwe FPR imaze gufata ubutegetsi muli 94 na n'ubu ba nyirayo badashobora kuzapfa basubijwe.
Ndafata urugero rw'amakamyo y'abanyarwanda n'abanyamahanga arenga 300 yali mu Rwanda yatwaraga imizigo ayavana mu mahanga. FPR yarayafatiliye itangira gutwara imitwaro iyivana Mombasa na Dar-es-Salaam.
Abashoboye kubaza icyama babashubije ko ayo makamyo alimo atunda imizigo yali yaradindiliye ku byambu no gutunda ibilibwa byo gutunga abasilikare n'abanyururu, aliko ko igihe nikigera bizaba ngombwa ko ba nyirazo bazazisubirana kandi Icyama kikabaha amafaranga zakoreye.
Icyo gihe bene zo baragitegereje kugeza magingo aya ntacyo ba nyirazo babonye. Ndetse n'ibicuruzwa byinjiye mu Rwanda muli icyo gihe byahise biba iby'Icyama. Byakubitiyeho ko SORAS na SONARWA nabo bavuniye ibiti mu matwi ntibishyura abakiliya bayo bali baralishye assurances omnium.
Hali ba avoka benshi babizize kuko batinyutse gutanga ikirego kuli icyo kibazo cy'amakamyo. Uwitwa Jean Marie Nkubito wigeze kuba Minijust nyuma akaba Dirgéral B.K yapfuye amarabira asize amadosiye y'abo yagombaga kuburanira muli SORAS na SONARWA.
Bamwe babikulikiraniye bugufi bavuga ko yazize ayo madosiye y'amakamyo n'ibicuruzwa Icyama cyifunze.
N'ikimenyimenyi ayo madosiye yahisealigita kugeza uyu munsi.
Icyama mu byo kizabazwa halimo byinshi yikubiye ikabigira ibyayo nyuma ikalilimba ngo yazanywe no kurengera abarenganye.
Igihe cyayo akali kera kizagera.
PB


text:
Gitwe: Abiga ubuganga biyemeje gufasha Leta gukangurira Abanyarwanda kuboneza urubyaro (AMAFOTO)
Abanyeshuri biga mu ishami ry’ubuganga muri kaminuza ya Gitwe batangaza ko biteguye gukoresha ubumenyi bahabwa mu masomo yabo bagafasha Leta y’u Rwanda mu rugamba rwo guhangana n’ikibazo cy’ubwiyongere bw’abaturage ahanini giterwa n’imyumvire ya bamwe ikiri hasi.
Mu nama y’iminsi 2 yabereye muri iyo kaminuza ku wa 22 Gahyantare 2018 yari yateguwe n’ihuriro ry’abiga ubuganga yahurije hamwe urubyiruko rwiga ubuganga muri za kaminuza zitandukanye aho hagarutswe ku nsanganyamatsiko zitandukanye zirimo kureba uruhare rw’urubyiruko mu gukumira ukwiyongera kw’inda zitateguwe, uko urubyiruko rubona imiterere yo kwemera itegeko ryo gukuramo inda, imyumvire y’abaturage ku kuboneza urubyaro n’impamvu ituma iyo myumvire itazamuka ndetse n’icyo urwo rubyiruko rwafasha ngo izamuke n’ibindi.
Abo banyeshuri bavuga ko hakiri ikibazo cy’abaturage batarumva neza umumaro wo kuboneza urubyaro ndetse abandi bakaba batarasobanukirwa n’uburyo bakoresha mu kuboneza urubyaro bujyanye n’imiterere y’umubiri wabo.
Bavuga kandi ko amwe mu madini yo mu Rwanda nayo agira uruhare mu gutuma abayoboke bayo batemera ibyo kuboneza urubyaro gusa baniyemeje ko bagiye gukoresha ubumenyi, igitinyiro bahabwa n’ubuganga biga ndetse kwiheraho bakitangaho ingero bityo bagafasha Leta mu guhangana n’imyumvire y’abatemera kuboneza urubyaro.
Umunyeshuri witwa Nshimiye Eric yagize ati “ Hari bamwe mu baturage bavuga ko imiti yo kuboneza urubyaro iteza ibindi bibazo ndetse bamwe bakanavuga ko hari igihe uba uzi ko wafashe iyo miti ariko bikarangira usamye inda, ibyo koko ubushakashatsi bugaragaza ko bishobora kubaho ariko ikingenzi ni uko uwo muntu yakwegera abaganga bakamufasha guhitamo uburyo bwiza butazamugiraho ingaruka bijyanye n’imiterere y’umubiri we.”
Nyirasafari Daphrose, umuhuzabikorwa wa UNFPA nk’umwe mu bateguye iyi nama yavuze ko ibyo uru rubyiruko ruvuga bifite ishingiro anashimangira ko ingamba bihaye yo gufasha Leta mu gukumira ibi bibazo ari ingenzi.
Ati “Icyo mugomba gukora ni ukwegera abanyarwanda mukabaganiriza, mukabatinyura kuko haracyari abantu benshi batarabasha kugira ubushobozi bwo kuganiriza abana ubuzima bw’imyorororkere, hari abantu nabo ubwabo batabizi bitewe n’amateka bakuriyemo ariko mwebwe murabizi ndetse mubizi cyane kuko mwiga ubuganga, ngira ngo murabizi ko abanyarwanda bagendera cyane ku bitekerezo bahawe n’abantu bize barimo namwe abaganga, rero ni ibintu byiza ubwo mwiyemeje kubigiramo uruhare mugafasha kwigisha abanyarwanda bagahindura imyumvire.”
Niyibizi Evode, umuyobozi w’Ihuriro ry’abiga ubuganga muri kaminuza ya Gitwe ashimangira ko bagiye guhagurukira iki kibazo yagize ati “Hari ibyo dusanzwe dukora nko mu gihe cyo kwimenyereza tugasanga abaturage mu byaro tukabahugura, ubu rero tugiye kurushaho kubishyiramo imbaraga twifashishe ubumenyi duhabwa ndetse natwe tube intanga rugero ku buryo abanyarwanda bazasobanukirwa n’ibyiza byo kubyara abo bashoboye kurera.”
Nk’uko byasobanuwe n’impuguke zitabiriye iyi nama zindukanye, bemeza ko iyo mu gihugu hatarimo uburyo bwiza bwo kuringaniza urubyaro ndetse ngo abaturage basobanurirwe neza akamaro kabyo bituma umubare w’abatuye icyo gihugu uzamuka cyane bityo ubushobozi bw’igihugu mu kwita ku baturage bacyo bukaba buke kuko buba busaranganywa mu bantu benshi.
Bavuga ko abaturage iyo ari benshi mu gihugu kikiri mu nzira y’amajyambere nk’u Rwanda bihita bigira ingaruka ku baturange mu buryo bunyuranye aho usanga ngo nko mu mashuri habonetse ubucukike bityo abana ntibigishwe neza, amavuriro aba make, uburere bwo mu muryango umwana ahabwa n’umubyeyi buragabanuka bitewe n’uko uwo mubyeyi ahugira mu gushakira abo bana icyo kurya n’izindi ngaruka zitandukanye.
Imibare iheruka ya UNFPA yerekanye ko mu Rwanda ubwiyongere bw’abaturage ngo buri ku kigero cya 2.6%m intego ya Leta y’u Rwanda ni uko mu mwaka wa 2024 abaturage basobanukiwe neza gahunda zo kuboneza urubyaro bazaba bavuye kuri 72% bakagera kuri 82%.
KANDA HANO Ukunde kandi ukurikire APV ku mbuga nkoranya mbaga nka Facebook na Twitter


text:
Miss Queen Kalimpinya ni umukristo mu itorero Noble Family church riyoborwa na Apotre Mignone ukunze gushyigikira urubyiruko akarufasha kwigirira icyizere no gukoresha neza impano rufite. Mu mwaka wa 2015 ubwo Kundwa Doriane yatwaraga ikamba rya Nyampinga w'u Rwanda, Apotre Mignone yagaragaje ko yishimiye gutsinda kwe na cyane ko Doriane asengera mu itorero rye ndetse akaba yaramushyigikiye haba mbere na nyuma yo gutsindira ikamba.
Nyuma y'aho Doriane atsindiye ikamba rya Nyampinga w'u Rwanda w'umwaka wa 2015, Apotre Mignone yagiye yifatanya na we mu bikorwa binyuranye ndetse ni kenshi Apotre Mignone yagiye atangaza ko Kundwa Doriane ari umukobwa we kuko ngo yatoranijwe n’Imana nk’uko Esiteri uvugwa muri Bibiliya na we yatoranijwe. Kuba Apotre Mignone ashyigikira urubyiruko rwe, amakuru agera ku Inyarwanda.com ni uko muri iri rushanwa rya Miss Rwanda 2017 na bwo ashyigikiye Queen Kalimpinya.
Miss Kalimpinya umwe muri 15 bahatanira kuba Miss Rwanda 2017/Ifoto: Ashimwe C Shene
Mu kiganiro na Inyarwanda.com mbere gato yo kujya i Nyamata muri Boot camp, Queen Kalimpinya yabajijwe amakuru avuga ko yaba yarahuye na Apotre Mignone Alice Kabera akamusabira umugisha akamwifuriza n’intsinzi muri Miss Rwanda 2017 na cyane ko asengera mu itorero rye rya Noble Family church, adutangariza ko batigeze bahura, gusa ngo amavuta ya Apotre Mignone ari ku buzima bwe.
Miss Queen Kalimpinya wajyanye Bibiliya mu mwiherero w'abakobwa 15 nk'intwaro ku bakristo, avuga ko akunda cyane gusenga ndetse ngo kwizera ni yo ntwaro yitwaje mu irushanwa rya Miss Rwanda 2017. Asubiza ikibazo yari abajijwe kuri Apotre Mignone, yagize ati “Apostle Mignone ni umushumba wanjye ndamukunda cyane, mpamya ko amavuta ye ari ku buzima bwanjye as long as nsengera mu itorero rye (Women Foundation Ministries & Noble Family church). “
Miss Kalimpinya Queen yitwaje Bibiliya mu mwiherero w'abakobwa 15
Apotre Mignone uyobora Noble Family church
Miss Queen yakomeje avuga ko mu buzima busanzwe akunda kumva no gutera urwenya ndetse akaba ari umufana ukomeye wa Tom and Jerry. Ikindi akunda ni ukubera abandi icyitegererezo. Abajijwe impamvu yatumye ajya muri Miss Rwanda irushanwa ry'ubwiza bamwe mu bakristo batavugaho rumwe, yavuze ko yasanze ari uburyo bwiza bwamufasha kugaragaza ibitekerezo bye no kubera abandi bakobwa icyitegererezo. Yagize ati:
Miss Rwanda nyibona nka Platforms nziza yo kugaragaza ibitekerezo byanjye no gukora ibyo nsanzwe nkora ari byo kubera icyitegererezo abandi bakobwa nkabatinyura nkabereka ko bashoboye. Miss Rwanda ni Platforms nziza yo kugera ku nzozi zanjye, mfite inzozi narose kuva kera, ntekereza ko Miss Rwanda Platforms izabimfashamo.
Ko Queen Kalimpinya aharanira kubera abandi icyitegererezo, we ni nde umubera icyitegererezo?
Abajijwe na Inyarwanda.com umuntu umubera icyitegererezo mu buzima bwe, Queen Kalimpinya yavuze ko Esiteri wo muri Bibiliya ari we uza ku isonga. Icyo amukundira ngo ni uko yirengeye ingaruka zagombaga kumubaho akajya kureba umwami mu gihe kitari cyemewe, akamusaba ko yahagarika Jenoside yari igiye gukorerwa Abayuda. Kalimpinya yasubije iki kibazo muri aya magambo:
Esiteri ni we mfatiraho icyitegererezo, Esiteri ni umukobwa navuga umwamikazi uvugwa muri Bibiliya afite (story ) inkuru ndende pe ariko icyo mukundiraho ni uburyo yafashije igihugu cye agashyira ubugingo bwe muri risks (mu kaga aho byashoboraga kumugiraho ingaruka) kugira ngo avugire ubwoko bwe bw’Abisirayeli, kuko umwami yari agiye gutanga itegeko kugira ngo abakorere Jenoside, arangije (Esiteri) yirengera ingaruka ziri bumubeho ajya kumureba amusaba ko abantu be batakwicwa birangije ntibyaba n’ibindi byinshi yagiye akora, so Esiteri wo muri Bibiliya ni we role model wanjye.
Kalimpinya avuga ko Esiteri ari we cyitegererezo cye/Ifoto: Ashimwe C Shene
Miss Queen Kalimpinya aganira na Inyarwanda.com, yifashishije icyanditswe cyo muri Bibiliya, yavuze ko ibanga ryamufashije kuboneka mu bakobwa15 bahatanira ikamba rya Miss Rwanda 2017 ari ukwizera no gukora ibyo akanama nkemurampaka kamusabaga. Yagize ati "Ibanga nta rindi ni icyizere no muri 1 Yohana 5: 4 ku basoma Bibiliya ni ho habivuga neza ko kwizera kwacu ari ko kwanesheje isi".
Uyu mukobwa Queen Kalimpinya yavuze ko intwaro ikomeye yitwaje izamufasha kuba Miss Rwanda 2017 agasimbura Miss Mutesi Jolly ari ukwizera no kubaha abo bazaba bari kumwe no gukora ibyo bamusabye neza kandi mu mahoro. Kumutora ni ukujya muri terefone ahandikirwa ubutumwa bugufi ukandika 'Miss' ugasiga akanya ukandika 26 ukohereza kuri 7333.
Miss Queen Kalimpinya avuga ko kwizera ari yo ntwaro izamufasha kuba Miss Rwanda 2017/Photo: Ashimwe C Shene
Hano Apotre Mignone yari yambariye gushyigikira Miss Doriane mu gukusanya inkunga yo gufasha abatishoboye
REBA HANO QUEEN AVUGA INTWARO IZAMUFASHA KUBA MISS RWANDA 2017


text:
Ese wubaha cyane Igitabo cyaturutse kuri Yehova?
‘Igihe mwakiraga ijambo ry’Imana, mwemeye ko ari ijambo ry’Imana, nk’uko riri koko.’—1 TES 2:13.
INDIRIMBO: 114, 113
1-3. Ibibazo byabaye hagati ya Ewodiya na Sintike, bishobora kuba byaratangiye bite? Twakwirinda dute ibibazo nk’ibyo? (Reba ifoto ibimburira iki gice.)
ABAGARAGU ba Yehova bubaha cyane igitabo cyaturutse ku Mana, ari cyo Bibiliya. Twese hari igihe Ibyanditswe bitugira inama kubera ko tudatunganye. Ariko se tuzitabira dute? Reka dusuzume ibyabaye ku Bakristokazi bo mu kinyejana cya mbere, ari bo Ewodiya na Sintike. Abo bagore bari barasutsweho umwuka bagiranye ibibazo bikomeye. Ibyo bibazo ni ibihe? Bibiliya ntivuga ibyo ari byo. Ariko tugiye kugerageza kwiyumvisha uko byaba byaragenze.
2 Reka tuvuge ko Ewodiya yatumiye abavandimwe na bashiki bacu bagasangira kandi bagasabana bishimye. Ntiyatumiye Sintike. Ariko Sintike yaje kumenya ukuntu bishimye cyane. Ashobora kuba yaribwiye ati “ubonye ngo Ewodiya yange kuntumira kandi nari nzi ko turi incuti!” Yumvise ko Ewodiya yamuryaryaga atangira kumwishisha no kumukeka amababa. Hanyuma na we yateguye ikirori atumira ba bavandimwe na bashiki bacu, ariko ntiyatumira Ewodiya. Icyo kibazo abo bashiki bacu bombi bagiranye cyashoboraga guhungabanya amahoro y’itorero. Bibiliya ntitubwira uko byagenze, ariko birashoboka ko abo bashiki bacu bakiriye neza inama Pawulo yabagiriye abigiranye urukundo.—Fili 4:2, 3.
3 Ibibazo nk’ibyo bishobora kuvuka mu matorero y’abagaragu ba Yehova muri iki gihe. Icyakora iyo dushyize mu bikorwa inama zo mu Ijambo ry’Imana, ari ryo Bibiliya, ibibazo nk’ibyo birakemuka cyangwa se ntibinabeho. Niba twubaha cyane Igitabo cyaturutse kuri Yehova, tuzayoborwa n’amabwiriza gitanga. —Zab 27:11.
BIBILIYA ITWIGISHA GUTEGEKA IBYIYUMVO BYACU
4, 5. Ni iyihe nama Ijambo ry’Imana ritugira ku birebana no gutegeka ibyiyumvo?
4 Iyo twumva ko twaharabitswe cyangwa twarenganyijwe, gutegeka ibyiyumvo byacu biratugora. Iyo turenganyijwe tuzira ubwoko dukomokamo, ibara ry’uruhu, cyangwa uko dusa, biratubabaza cyane. Ariko birushaho kuba bibi iyo tubikorewe n’Umukristo mugenzi wacu. Ese Ijambo ry’Imana ritanga inama zishobora kudufasha?
5 Yehova azi uko bigenda iyo abantu badategetse ibyiyumvo byabo. Iyo tubabaye cyangwa turakaye, dushobora kuvuga cyangwa gukora ikintu maze nyuma yaho tukacyicuza. Ni iby’ubwenge gukurikiza inama yo muri Bibiliya yo kwifata kandi ntitwihutire kurakara. (Soma mu Migani 16:32; Umubwiriza 7:9.) Twese tugomba kwirinda kurakazwa n’ubusa kandi tukagira akamenyero ko kubabarira. Yehova na Yesu babona ko kubabarira ari iby’ingenzi cyane (Mat 6:14, 15). Ese ubona ukeneye kwitoza kurushaho kubabarira cyangwa gutegeka ibyiyumvo?
6. Kuki twagombye kwirinda kuba abarakare?
6 Iyo abantu badategetse ibyiyumvo byabo bahinduka abarakare. Ibyo bishobora gutuma abantu babihunza. Umuntu w’umurakare ashobora guteza umwuka mubi mu itorero. Ashobora kugerageza guhisha ubwo burakari cyangwa urwango, ariko amaherezo ubugome bwihishe mu mutima we “buzahishurirwa mu iteraniro” (Imig 26:24- 26). Abasaza bashobora gufasha abantu nk’abo kubona ko uburakari, inzangano no kubika inzika, nta mwanya bifite mu muryango w’Imana. Igitabo cy’agaciro kenshi cyaturutse kuri Yehova, kibisobanura neza (Lewi 19:17, 18; Rom 3:11-18). Ese wemera ubuyobozi icyo gitabo gitanga?
YEHOVA NI WE UTUYOBORA
7, 8. (a) Yehova ayobora ate abagize umuryango we bo ku isi? (b) Ni izihe nama tubona mu Ijambo ry’Imana? Kuki twagombye kuzumvira?
7 Yehova akoresha ‘umugaragu wizerwa kandi w’umunyabwenge’ uyoborwa na Kristo “umutware w’itorero,” kugira ngo agaburire abagize umuryango we bo ku isi kandi abayobore (Mat 24:45-47; Efe 5:23). Uwo mugaragu yemera Ijambo ry’Imana ryahumetswe cyangwa ubutumwa bwayo, kandi araryubaha cyane nk’uko inteko nyobozi yo mu kinyejana cya mbere yabigenzaga. (Soma mu 1 Abatesalonike 2:13.) Ni izihe nama dusanga muri Bibiliya zatugirira akamaro?
8 Bibiliya idusaba kujya mu materaniro buri gihe (Heb 10:24, 25). Itugira inama yo kunga ubumwe (1 Kor 1:10). Ijambo ry’Imana ritugira inama yo gushaka mbere na mbere Ubwami (Mat 6:33). Nanone Ibyanditswe bigaragaza ko dufite inshingano yo kubwiriza ku nzu n’inzu, mu ruhame no mu buryo bufatiweho (Mat 28:19, 20; Ibyak 5:42; 17:17; 20:20). Igitabo cyaturutse ku Mana gishishikariza abasaza b’Abakristo guharanira ko umuryango wayo ukomeza kurangwa n’isuku (1 Kor 5:1-5, 13; 1 Tim 5:19-21). Nanone Yehova yategetse ko abantu bose bagize umuryango we bagomba kurangwa n’isuku mu buryo bw’umubiri no mu buryo bw’umwuka.—2 Kor 7:1.
9. Ni nde Yesu yashyizeho kugira ngo adufashe gusobanukirwa Ijambo ry’Imana?
9 Hari abibwira ko bashobora gusobanukirwa Bibiliya nta wubafashije. Icyakora, Yesu yashyizeho ‘umugaragu wizerwa’ kugira ngo abe ari we wenyine udufasha gusobanukirwa Ijambo ry’Imana. Kuva mu mwaka wa 1919, Yesu Kristo wahawe ikuzo yagiye akoresha uwo mugaragu agafasha abigishwa be gusobanukirwa Igitabo cyaturutse ku Mana no kumvira inama gitanga. Iyo twumviye inama dusanga muri Bibiliya, itorero rirangwa n’isuku, amahoro n’ubumwe. Byaba byiza buri wese muri twe yibajije ati “ese nkurikiza mu budahemuka ubuyobozi Yesu atanga abunyujije ku mugaragu wizerwa?”
IGARE RYA YEHOVA RIRIHUTA CYANE
10. Igitabo cya Ezekiyeli kidusobanurira gite igice cyo mu ijuru cy’umuryango wa Yehova?
10 Ijambo rya Yehova ridufasha kumenya igice cyo mu ijuru cy’umuryango we. Urugero, umuhanuzi Ezekiyeli yabonye mu iyerekwa igare ryo mu ijuru, rigereranya igice cyo mu ijuru cy’umuryango wa Yehova (Ezek 1:4-28). Yehova ni we utwara iryo gare, kandi rijya aho umwuka we uryerekeje. Nanone igice cyo mu ijuru cy’umuryango wa Yehova, kiyobora igice cyo ku isi. Iryo gare ririhuta cyane! Tekereza ibintu byose byahindutse mu myaka icumi ishize, kandi wibuke ko Yehova ari we watumye bihinduka. Vuba aha Kristo n’abamarayika bazarimbura iyi si mbi. Nta wuzongera gutuka Yehova n’izina rye cyangwa ngo anenge uko ayobora.
11, 12. Ni ibihe bintu umuryango wa Yehova wagezeho?
11 Tekereza ibyo igice cyo ku isi cy’umuryango wa Yehova cyagezeho muri iyi minsi ya nyuma. Ubwubatsi. Abakozi babarirwa mu magana bakoranye umwete bubaka icyicaro gishya cy’Abahamya ba Yehova i Warwick, muri leta ya New York muri Amerika. Urwego Rushinzwe Ibishushanyo Mbonera n’Ubwubatsi ku Isi Hose, rwafashije abavolonteri bo ku isi hose babarirwa mu bihumbi, bakorana umwete bubaka Amazu y’Ubwami mashya kandi bagura ibiro by’amashami. Dushimira cyane abo bavolonteri bakora muri iyo mishinga y’ubwubatsi. Ibuka ko Yehova aha imigisha ababwiriza b’Ubwami bo ku isi hose bicisha bugufi, bagatanga mu budahemuka ibyo bashoboye kubona, kugira ngo bashyigikire iyo mishinga.—Luka 21:1-4.
12 Uburezi. Tekereza amashuri atandukanye yigisha inyigisho ziva ku Mana (Yes 2:2, 3). Dufite Ishuri ry’Abapayiniya, Ishuri ry’Ababwiriza b’Ubwami, Ishuri rya Gileyadi, Ishuri ry’Abakozi ba Beteli, Ishuri ry’Abagenzuzi Basura Amatorero n’Abagore Babo, Ishuri ry’Abasaza b’Itorero, Ishuri ry’Umurimo w’Ubwami n’Ishuri ry’Abagize Komite z’Ibiro by’Amashami n’Abagore Babo. Biragaragara ko Yehova akunda kwigisha abagize ubwoko bwe. Nanone ku rubuga rwacu rwa jw.org higishirizwa Ijambo ry’Imana, kuko haboneka imfashanyigisho za Bibiliya mu ndimi zibarirwa mu magana. Urwo rubuga rubonekaho ingingo zigenewe abana, imiryango n’andi makuru atandukanye. Ese ukoresha urwo rubuga mu murimo wo kubwiriza no muri gahunda y’iby’umwuka mu muryango?
BERA YEHOVA INDAHEMUKA KANDI USHYIGIKIRE UMURYANGO WE
13. Twe abasenga Yehova mu budahemuka, tugomba gukora iki?
13 Kuba mu muryango wa Yehova nta ko bisa. Tugomba gukora ibyiza kandi tugashyigikira ubutegetsi bw’ikirenga bwa Yehova kubera ko tuzi ibyo adusaba, tukamenya n’amahame ye. Uko isi irushaho gusaya mu bibi, twe tugomba ‘kwanga ibibi’ nk’uko Yehova abyanga (Zab 97:10). Ntitwigana abatubaha Imana bavuga ko “icyiza ari kibi, n’ikibi bakavuga ko ari cyiza” (Yes 5:20). Kubera ko twifuza gushimisha Imana, duhatanira gukomeza kurangwa n’isuku ku mubiri, mu by’umuco no mu buryo bw’umwuka (1 Kor 6:9-11). Dukunda Yehova kandi turamwiringira. Ku bw’ibyo, twemera kumubera indahemuka, tukabaho mu buryo buhuje n’amahame ari mu Gitabo cye cy’agaciro. Nanone twihatira kuyakurikiza mu rugo, mu itorero, ku kazi, ku ishuri n’ahandi hose (Imig 15:3). Reka dusuzume ahandi hantu dushobora kubera Imana indahemuka.
14. Ababyeyi b’Abakristo bagaragaza bate ko babera Imana indahemuka?
14 Kurera abana. Ababyeyi b’Abakristo bagaragariza Yehova ubudahemuka iyo barera abana babo bakurikije ubuyobozi bwo mu Ijambo rye. Ababyeyi bubaha Imana baba maso ntibashukwe n’imitekerereze yogeye muri iyi si. Ntibagomba kwemerera umwuka w’isi kwinjira mu muryango wabo (Efe 2:2). Urugero, umugabo wabatijwe ntazavuga ati “mu muco wacu abagore ni bo bigisha abana.” Bibiliya igaragaza neza urebwa n’iyo nshingano igira iti ‘namwe ba se, mukomeze kurera [abana banyu] mubahana nk’uko Yehova ashaka, kandi mubatoza kugira imitekerereze nk’iye’ (Efe 6:4). Ababyeyi batinya Imana bifuza ko yabana n’abana babo nk’uko yabanye na Samweli igihe yakuraga.—1 Sam 3:19.
15. Twagaragaza dute ko tubera Yehova indahemuka mu gihe dufata imyanzuro ikomeye?
15 Gufata imyanzuro. Uburyo bumwe bwo kugaragaza ko tubera Imana indahemuka mu gihe tugiye gufata imyanzuro ikomeye, ni ukubanza gushakira ubuyobozi mu Ijambo ryayo no ku muryango wayo. Urugero, muri iki gihe hari ababyeyi bohereza abana babo bato kwa bene wabo, kugira ngo babiteho. Ibyo bituma ababyeyi babona igihe gihagije cyo gukorera amafaranga. Mu by’ukuri uwo ni umwanzuro w’umuntu ku giti cye, ariko twagombye kwibaza tuti “uyu mwanzuro Yehova awubona ate?” (Soma mu Baroma 14:12.) Ese birakwiriye ko umuntu afata imyanzuro ikomeye ireba umuryango cyangwa imibereho ye atabanje gusuzuma icyo Bibiliya ibivugaho? Oya rwose! Dukeneye ko Data wo mu ijuru atuyobora kubera ko twe tudashoboye kwiyoborera intambwe zacu.—Yer 10:23.
16. Ni uwuhe mwanzuro umugore umwe yagombaga gufata? Ni iki cyamufashije gufata umwanzuro ukwiriye?
16 Hari umugore wabyariye mu gihugu cy’amahanga wifuzaga kohereza umwana iwabo kugira ngo ababyeyi be bamumurerere. Igihe yabyaraga, hari Umuhamya wa Yehova watangiye kumwigisha Bibiliya. Yagize amajyambere yihuse kandi amenya ko Imana yamuhaye inshingano yo kurera umwana we akamutoza gusenga Yehova (Zab 127:3; Imig 22:6). Uwo mugore yasutse imbere ya Yehova ibyari bimuri ku mutima nk’uko Ibyanditswe bibidusaba (Zab 62:7, 8). Nanone yabibwiye uwamwigishaga Bibiliya kandi abiganiraho n’abandi bagize itorero. Nubwo bene wabo n’incuti ze bamuhatiraga kohereza umwana kwa nyirakuru, yabonye ko bidakwiriye. Umugabo we yakozwe ku mutima n’ukuntu itorero ryafashije umugore we n’umwana wabo, maze yemera kwiga Bibiliya kandi atangira kujyana na bo mu materaniro. Tekereza ukuntu uwo mugore yishimye cyane igihe yiboneraga ko Yehova yashubije isengesho rye!
17. Ni ubuhe buyobozi twahawe ku birebana n’abantu twigisha Bibiliya?
17 Kumvira ubuyobozi duhabwa. Niba tubera Imana indahemuka, tuzumvira ubuyobozi duhabwa n’umuryango wayo. Urugero, ibuka inama twagiriwe ku birebana n’abantu twigisha Bibiliya. Twabwiwe ko iyo twigana Bibiliya n’umuntu mu gitabo Ni iki mu by’ukuri Bibiliya yigisha? twajya dufata iminota mike tumaze kwiga, tukamusobanurira imikorere y’umuryango wa Yehova. Dushobora kwifashisha videwo ivuga ngo Mu Nzu y’Ubwami hakorerwa iki? n’agatabo Ni ba nde bakora ibyo Imana ishaka muri iki gihe? Iyo umwigishwa arangije igitabo Icyo Bibiliya yigisha, dutangira kwiga igitabo “Mugume mu rukundo rw’Imana,” nubwo yaba yaramaze kubatizwa. Umuryango wacu watanze ayo mabwiriza kugira ngo abigishwa bashya ‘bashikame mu kwizera’ (Kolo 2:7). Ese ukurikiza izo nama zitangwa n’umuryango wa Yehova?
18, 19. Ni izihe mpamvu dufite zagombye gutuma dushimira Yehova?
18 Hari impamvu nyinshi zagombye gutuma dushimira Yehova. Ni we dukesha ubuzima, kuko ari we utuma tugenda kandi tukaba turiho (Ibyak 17:27, 28). Yaduhaye igitabo cy’agaciro kenshi ari cyo Bibiliya. Turacyishimira cyane tukemera ko ari ubutumwa bwaturutse ku Mana, nk’uko Abakristo b’i Tesalonike bakiriye Ijambo ry’Imana kandi bakaryemera.—1 Tes 2:13.
19 Ijambo ry’Imana ryatumye twegera Yehova na we aratwegera (Yak 4:8). Data wo mu ijuru yaradutonesheje adushyira mu muryango we. Ibyo turabyishimira cyane. Umwanditsi wa zaburi yabivuze neza cyane, igihe yaririmbaga ati “nimushimire Yehova kuko ari mwiza, kuko ineza ye yuje urukundo ihoraho iteka ryose” (Zab 136:1). Muri buri murongo wa Zaburi ya 136, harimo inyikirizo igira iti “kuko ineza ye yuje urukundo ihoraho iteka ryose.” Nidukomeza kubera indahemuka Yehova n’umuryango we, tuzibonera ukuri kw’ayo magambo akora ku mutima kuko tuzabaho iteka.


text:
Jeworujiya
UKO ubutumwa bw’Ubwami bwakwirakwiriye muri Jeworujiya, bimeze neza neza nk’ibyo Yesu yavuze mu mugani w’umusemburo (Mat 13:33). Nk’uko umusemburo ukora, ubutumwa bw’Ubwami bwacengeye hose kandi buhindura ubuzima bw’abantu benshi, nubwo mu mizo ya mbere bitagaragaraga.
Isomere inkuru ishishikaje y’ukuntu abagaragu b’Imana bo muri Jeworujiya bagaragaje urukundo, ukwizera, ubudahemuka n’ubutwari, “haba mu gihe cyiza no mu gihe kigoye.”
IBIRIMO
Icyo twavuga kuri Jeworujiya
Menya muri make imiterere y’igihugu, abaturage, imico n’ururimi rwihariye rw’icyo gihugu kiri ku Nyanja Yirabura.
Ababanje gushakisha ukuri
Abantu bamenyeye ukuri mu bindi bihugu baje kubwiriza ubutumwa bw’Ubwami muri Jeworujiya.
Amateraniro yabafashije kugira ukwizera gukomeye
Ni mu buhe buryo amateraniro n’ibitabo mu kinyajeworujiya byatumye habaho ukwiyongera?
Nifuzaga guhinduka
Davit Samkharadze avuye mu gisirikare, yasenze Yehova amusaba guhinduka. Bucyeye yahuye n’Abahamya ba Yehova.
Nasabye Yehova ko anyobora
Tamazi Biblaia yasabye Imana kumufasha mbere yo kwimukira mu wundi mugi.
“Ku Mana byose birashoboka”
Igihe Natela yafashaga Abahamya gucapa ibitabo by’imfashanyigisho za Bibiliya mu kinyajeworujiya, yahuye n’ingorane zasaga n’aho zidashobora gukemuka.
Bibiliya mu kinyajeworujiya
Inyandiko za kera zandikishijwe intoki za Bibiliya y’ikinyajeworujiya zo mu kinyejana cya gatanu mbere ya Yesu.
“Imana ni yo yakomeje gukuza.”—1 Kor 3:6.
Jeworujiya imaze kubona ubwigenge, Abahamya ba Yehova bariyongereye cyane.
Abasaza batoza abandi
Ubutegetsi bw’Abakomunisiti bumaze guhirima, Abahamya ba Yehova bakoze iki ngo bashyire kuri gahunda amatorero, amateraniro, amakoraniro n’umurimo w’ubuhinduzi?
Ntiyashoboraga kureka gusoma!
Badri Kopaliani yasomye Bibiliya abigiranye umwete, afata konji kugira ngo ayirangiza yose.
Mwabaga he?
Ataramara n’umwaka abatijwe, Artur Gerekhelia yimukiye aho ababwiriza b’Ubwami bakenewe kurusha ahandi.
Numvaga narageze iyo njya
Madona Kankia yahoze mu ishyaka ry’Abakomunisiti muri Jeworujiya, ariko yaje guhitamo indi nzira.
Urukundo ntirushira
Mu gihe cy’intambara yo muri Abkhazia, Igor Ochigava na Gizo Narmania bafashije bagenzi babo kubona ibitabo by’imfashanyigisho za Bibiliya.
Niboneye ibyo Bibiliya ivuga!
Nubwo yangaga Abahamya, yubashye ibyo nyina yamubwiye ati “genda wirebere ibyo bigisha.”
Imigisha “mu gihe cyiza no mu gihe kigoye.”
—2 Tim 4:2.
Reba uko ababwiriza biyongereye muri iyo myaka, ariko hahise hatangira ibitotezo mu buryo butari bwitezwe.
Ibitotezo ntibyababujije gukorera Yehova
Abanyajeworujiya babonaga bate urugomo rwakorerwaga Abahamya ba Yehova?
“Uwo ni wo murage w’abagaragu ba Yehova.”
—Yes 54:17.
Ababwiriza bihatira gukora byinshi mu murimo, Yehova abaha imigisha.
Bibutse Umuremyi wabo Mukuru
Kimwe cya gatatu cy’abapayiniya bo muri Jeworujiya bafite imyaka 25 cyangwa munsi yayo.
Abakurude bemera ukuri
Abantu batinya Imana bishimira kumva ubutumwa mu rurimi rwabo kavukire.
Urukundo rwarenze imipaka
Ba nyirakuru b’umwana biboneye urukundo rwa kivandimwe.


text:
KUBWIRIZA NO KWIGISHA KU ISI HOSE
U Burayi
IBIHUGU 47
ABATURAGE 743.421.605
ABABWIRIZA 1.614.244
ABIGISHIJWE BIBILIYA 842.091
Bamwibeshyeho bituma yiga Bibiliya
Ikoraniro mpuzamahanga ryabereye i Londres mu Bwongereza, ryashishikaje cyane abashyitsi n’Abahamya baho. Andrew na Elizabeth bagiye kuri hoteli y’i Londres bashaka gusuhuza bamwe mu bashyitsi bari baturutse mu bindi bihugu. Elizabeth yabonye umugore wari wambaye neza, agira ngo ni umushyitsi waje mu ikoraniro, nuko amuhoberana urugwiro rwinshi. Uwo mugore yaratangaye maze Elizabeth amusaba imbabazi ati “mbabarira rwose! Nagize ngo nawe waje mu ikoraniro!”
Uwo mugore yaramubajije ati “ikoraniro bwoko ki?”
Elizabeth yamweretse icyapa cyari aho, cyifurizaga ikaze Abahamya ba Yehova maze atangazwa n’ukuntu uwo mugore yabyakiriye neza. Uwo mugore yaravuze ati “yoo, mbega ibintu byiza! Urabona nsa n’Abahamya ba Yehova?”
Barakomeje baraganira, Elizabeth amenya ko uwo mugore yitwaga Vivien, ko yakomokaga muri Nijeriya kandi ko bari baturanye. Vivien yemeye kwiga Bibiliya kandi yifuzaga ko abana be na bo biga. Andrew na Elizabeth basuye Vivien iwe mu rugo, na we abakirana urugwiro. Kuba barahuriye kuri hoteli mu buryo bw’impanuka, uko bigaragara byakoze Vivien ku mutima. Igihe Andrew na Elizabeth berekaga Vivien igitabo Icyo Bibiliya yigisha, batunguwe n’uko yababwiye ko asanzwe agifite kandi ko yagisomaga ari kumwe n’abana be bane. Babwiye Vivien ko dukoresha icyo gitabo twigisha abantu Bibiliya ku buntu, ahita ababwira yishimye cyane ati “nimureke dutangire nonaha!”
Ibaruwa y’umuvandimwe w’Umutsigane
Mu kwezi k’Ugushyingo 2014, itorero rya mbere ry’igitsigane ryashinzwe muri Silovakiya. Mu ikoraniro ry’akarere riheruka, habatijwe ababwiriza 21 bavuga igitsigane. Bose bari abo mu mudugudu umwe. Abateranye ku Rwibutso mu itorero ry’igitsigane bari 495. Umuvandimwe uherutse kubatizwa yanditse ibaruwa ikurikira:
“Ndi Umutsigane wo mu karere ka Žehra muri Silovakiya. Abazungu benshi b’aho ntuye, baratunena bakumva ko turi abanyamwanda, ko tubeshya kandi tukiba. Nashatse kujya gusenga maze umukozi w’urusengero ambwira ko nakwisubirirayo kuko nta mwanya nari mfite aho ngaho. Uhereye kuri ibyo byose, ushobora kwiyumvisha uko nafataga abazungu. Hanyuma Abahamya ba Yehova bantumiye mu Nzu y’Ubwami. Nagiyeyo nikandagira, numva ko na bo batazanyakira neza. Natunguwe n’uko na mbere y’uko ninjira mu Nzu y’Ubwami haje umugabo w’umuzungu akampereza umukono, akanyakirana urugwiro. Sinashoboye gukurikira disikuru, kuko nakomezaga kwibaza nti ‘bishoboka bite ko aba bantu bose bangaragariza ineza?’
“Iryo joro sinashoboye gusinzira kuko nakomezaga gutekereza ku byari byambayeho ku Nzu y’Ubwami. Niyemeje gusubirayo kugira ngo ndebe niba bari gukomeza kungaragariza ineza. Icyo gihe bwo, barushijeho kungaragariza ineza kandi bamfata nk’incuti bamaranye igihe. Nakomeje kujya mu materaniro, amaherezo ndabatizwa. Maze kubatizwa, abavandimwe ntibigeze bareka kungaragariza ineza, kandi bakomeje kunyereka ko mfite agaciro. Hari n’igihe bantumira tugasangira amafunguro meza aruta ayo basanzwe bafata! Nifuza kwibera muri uyu muryango ubuziraherezo, kandi Yehova ni we Mana nifuza gukorera iteka ryose.”
Yasenze asaba kubona uwo abwiriza, maze arasubizwa
Mushiki wacu Aysel yari muri bisi avuye mu mugi wa Ganja agiye i Baku muri Azerubayijani. Yasenze Yehova amubwira ko yifuza kubona uwo yagenda abwira ibya Bibiliya. Nubwo Aysel yari yamaze kubona umwanya yicaramo, hari umugore wamusabye ngo aze bicarane. Aysel yatangiye kumuganiriza, maze aza guhindura ikiganiro bivugira ibya Bibiliya. Uwo mugore yamubwiye ko akunda Yesu kandi ko yifuzaga kurushaho kumumenya. Aysel n’uwo mugore bahanye nomero za telefoni kandi basezerana ko bazongera guhura. Uwo mugore yamusabye ko yazamuzanira Bibiliya niba bishoboka.
Aysel asubiye i Ganja, yasuye uwo mugore aho yakoreraga. Uwo mugore yamubwiye ko yari afite “igitabo cy’amasengesho” asoma buri munsi. Mushiki wacu yatangajwe no kubona ko icyo uwo mugore yitaga igitabo cy’amasengesho, mu by’ukuri ari agatabo Dusuzume Ibyanditswe buri munsi ko mu mwaka wa 2013. Aysel yatangiye kumwigisha Bibiliya, kandi ashimishwa n’uko Yehova yatumye agira ubutwari bwo kubwiriza mu buryo bufatiweho.
Ibaruwa yo gushimira yanditswe n’umugororwa
Dore ibaruwa yatugezeho iturutse muri Esipanye:
“Mbanje kubashimira ko mukora uko mushoboye kose kugira ngo mugeze ku bantu b’ingeri zose ubutumwa bwo muri Bibiliya.
“Nabonanye n’Abahamya ba Yehova ku ncuro ya mbere duhuriye i Tiranë muri Alubaniya, ubu hashize imyaka 15. Natangajwe nuko hari Umuhamya watinyutse kutuvugisha, kuko twari agatsiko k’insoresore zigera ku icumi. Nta muntu watinyukaga kutuvugisha, ariko uwo muvandimwe we yaratuvugishije nubwo twari twitwaje intwaro. Yatubwiye ibyerekeye Bibiliya nta bwoba. Natangajwe cyane n’ubutwari bwe.
“Ubu hashize imyaka ine Umuhamya w’ino aha muri Esipanye ansuye muri gereza ansaba ko yanyigisha Bibiliya. Narabyemeye kandi ntangira guhinduka. Ubu sinkigira urugomo n’amahane. Hashize imyaka myinshi nta muntu nendereza. Namenye Yehova kandi ibyo byatumye menya impamvu ndiho. Ngerageza kubana neza n’abandi, kandi maze umwaka urenga ndi umubwiriza.
“Nubwo maze imyaka 12 muri gereza, mu myaka 4 ishize numvise mfite ibyishimo n’amahoro yo mu mutima ntigeze ngira mbere hose. Buri munsi mbishimira Yehova.
“Hashize ibyumweru bike ndebye videwo zo ku rubuga rwa jw.org. Videwo ivuga iby’umuvandimwe wo muri Amerika wigeze gufungwa yankoze ku mutima. Ubundi sinkunda kugaragaza ibyiyumvo, ariko igihe nabonaga ihinduka yagize nananiwe kwifata maze ndarira.
“Yehova azakomeze abahe umugisha mu mihati mushyiraho kugira ngo mugere ku bantu b’ingeri zose, muhindura mu ndimi nyinshi ubutumwa bwiza kandi musura abantu nkatwe bari muri za gereza.
“Murakoze cyane!”
“Amaherezo nagize amahoro yo mu mutima”
Felicity ufite imyaka 68 atuye muri Suwede. Yagize ati “numvaga nta cyo ndi cyo, mpuzagurika, ngahora nshakisha amahoro yo mu mutima yasaga n’aho yari yaranyihishe.” Kubera ko atari anyuzwe n’imyizerere ye ya Gatolika, yatangiye gusuzuma imyizerere y’amadini anyuranye amaherezo aza kwishora mu bikorwa by’ubupfumu.
Byageze nubwo ashaka kwiyahura kubera ko yumvaga kubaho nta cyo bimumariye. Agira ati “natakambiye Imana ndira cyane nyisaba ko yambwira icyo yifuzaga ko nkora. Hashize ibyumweru bibiri umuntu yakomanze iwanjye. Yari umusore ucyeye mu maso, ambaza niba nakwishimira kumva Ijambo ry’Imana. Naribwiye nti ‘oya Mana, si Abahamya ba Yehova nashakaga!’”
Nubwo yumvaga yahita akubitaho urugi, yiyemeje gutega amatwi kandi yemera kwiga Bibiliya akoresheje igitabo Icyo Bibiliya yigisha. Agira ati “byatumye mbona Bibiliya mu buryo butandukanye nuko nayibonaga.” Felicity yabatijwe mu ikoraniro ry’iminsi itatu ryabereye muri Suwede mu mwaka wa 2014. Ubu agira ati “nabonye icyo nashatse mu buzima bwanjye bwose. Amaherezo nagize amahoro yo mu mutima.”


text:
Nyanza: Ingabo n’abaturage bifatanyije mu gikorwa cyo kurwanya no gukumira ibiza
Ingabo n’abaturage bifatanyije mu gikorwa cyo kurwanya no gukumira ibiza mu murenge wa Cyabakamyi mu karere ka Nyanza cyabaye tariki 16 Gicurasi 2012.
Mu gihugu hose icyo gikorwa cyo kurwanya no gukumira ibiza cyakorewe ku rwego rw’imidugudu ariko ku rwego rw’akarere ka Nyanza cyakorewe mu murenge wa Cyabakamyi ingabo n’abaturage bafatanyije.
Â
Ingabo z’igihugu n’abaturage bahurije hamwe imbaraga zabo basibura imihanda n’imiringoti ndetse banahanga indi yari  ikenewe kugira ngo barwanye ibiza bishobora kwibasira abaturage.
Imwe mu mihanda yo mu murenge wa Cyabakamyi yari itakiri nyabagendwa kubera amazi y’imvura imaze iminsi yarahiyindanyije ariko nyuma y’uyu muganda ibinyabiziga n’abanyamaguru bagenda bemye kubera icyo gikorwa ingabo n’abaturage bahuriye bakarwanya ibiza ndetse bakanabikumira.
Ikigereranyo cy’agaciro kahawe ibikorwa byakozwe muri uyu muganda kangana na miliyoni 10 z’amafaranga y’u Rwanda kuko cyitabiriwe n’abaturage bagera ku bihumbi 2000 buri wese aramutse abariwe umubyiza ungana n’amafaranga 500 y’ u Rwanda.
Â
Abari muri uwo muganda bagize umwanya wo kuganira ku ngingo zinyuranye zirimo umutekano, kuboneza urubyaro no kwiteza imbere mu bikorwa binyuranye.
Nkurunziza Francis, umuyobozi wungirije ushinzwe imali, ubukungu n’iterambere mu karere ka Nyanza avugana n’abaturage bitabiriye uwo muganda yabanje kubashimira ubwitabire bagaragaje mu guhangana n’ibiza.
Yagize ati: “ Hejuru y’igikorwa cyiza mwakoze n’umutekano usesuye mufite muzirikane ko kurwanya ibiza ari inshingano ya buri muntu bityo mubikumire kandi mubyirindeâ€
Yagarutse ku kibazo cy’umutekano asaba abo abaturage kwirinda ibiyobyabwenge dore ko muri uwo murenge hari uburyo bwinshi babonamo amafaranga binyuze mu mushinga wo guhanga amaterasi y’indinganire utanga akazi kuri bo.
Yibukije abo baturage ko amafranga babona binyuze muri uwo mushinga bagomba kuyafata neza bakayikenuzamo bagura amasambu, amatungo n’ibindi ndetse bakanizigamira mu murenge SACCO aho kuyatsinda mu biyobyabwenge n’inzoga z’inkorano.


text:
ISOMO RYA MBERE
Igitabo cya mbere cy’Abami (1 Bami 8, 22-23.27-30)
Umunsi wo kwegurira Uhoraho Ingoro, 22umwami Salomoni ahagarara imbere y’urutambiro rw’Uhoraho, mu ruhame rw’ikoraniro ryose ry’ Abayisraheli ; arambura amaboko ayerekeje mu ijuru, 23aravuga ati « Uhoraho, Mana ya Israheli, nta Mana iriho ari mu ijuru ari no ku isi ihwanye nawe, yakomereza nkawe Isezerano n’impuhwe abagaragu bawe, bagenda imbere yawe n’umutima wabo wose. 27Ariko se koko Imana ishobora gutura ku isi? Ijuru ndetse n’ishema ryaryo ntushobora kurikwirwamo, nkanswe iyi Ngoro nubatse ! 28Uhoraho, Mana ya lsraheli, wite ku mugaragu wawe ugusenga agutakambira ! Wumve induru n’isengesho umugaragu wawe akugezaho uyu munsl. 29 Amaso yawe uyahange kuri iyi Ngoro umunsi n’ijoro, aha hantu wavuze uti « Izina ryanjye rizaba aha ngaha ». Umva isengesho umugaragu wawe avugira aha hantu! 30Jya wumva ugutakamba k’umugaragu wawe n’umuryango wawe lsraheli bagirira aha hantu ! Wowe ujye wumvira mu ijuru aho utuye, wumve kandi ugire impuhwe !»
ZABURI (Zab 84 (83),3, 4, 5.10, 11abc)
Inyik/ Mana y’ijuru n’isi, mbega ngo Ingoro yawe irantera ubwuzu !
Umutima wanjye wahogojwe
no gukumbura inkomane z’Uhoraho ;
umutima wanjye n’umubiri wanjye,
biravugiriza impundu Imana Nyir’ubuzima.
Ndetse n’igishwi cyibonera inzu,
n’intashya icyari ishyirmo ibyana byayo,
Ku ntambiro zawe Uhoraho Mugaba w’ingaba,
Mwami wanjye kandi Mana yanjye!
Hahirwa abatuye mu Ngoro yawe,
bakagusingiza ubudahwema!
Mana, wowe ngabo twikingira,
reba, witegereze uruhanga rw’intore yawe.
Kuko umunsi umwe mu nkomane zawe,
undutira iyindi igibumbi namara ahandi,
mpisemo kwigumira mu irebe ry’lngoro y’lmana yanjye.
IBANGONDIRIMBO RIBANZIRIZA IVAN]ILI Zab 119 (118), 26.29
Alleluya A lleluya.
Werekeze umutima wacu k’ugushaka kwawe,
utugirire ubuntu uduhe kumenya amategeko yawe.
Alleluya.
IVANJILI
+ Mariko (Mk 7,1-13)
Muri icyo gihe, 1Abafarizayi na bamwe mu bigishamategeko bari baturutse i Yeruzalemu, bateranira iruhande rwa Yezu. 2Babona bamwe mu bigishwa be barisha intoki zanduye, ari byo kuvuga zidakarabye. 3Koko rero, Abafarizayi n’Abayahudi bose ntibarya batabanje gukaraba ibiganza kugeza ku nkokora, bakurikije akamenyero k’abakurambere, 4n’ iyo bavuye mu materaniro ntibarya batabanje kwitera amazi. Hariho kandi n’indi migenzo myinshi bakurikiza by’akarande, nko koza ibikombe, ibibindi, n’amasahani.
5Nuko rero, Abafarizayi n’abigishamategeko baramubaza bati « Ni iki gituma abigishwa bawe badakurikiza umuco w’abakurambere, bakarisha intoki zanduye ? » 6 Arabasubiza ati «Izayi yabahanuye neza, mwa ndyarya mwe ! Nk’uko byanditswe ngo “Uyu muryango unyubahisha akarimi gusa, naho imitima yabo indi kure. 7lcyubahiro bampa ni amanjwe : inyigisho bigisha ni amategeko y’abantu gusa.” 8Murenga ku itegeko ry’lmana, mukibanda ku muco w’abantu.» 9Maze arababwira ati «Murubahuka mugakuraho itegeko ry’Imana mwitwaza gukurikiza umucokarande wanyu. 10Dore Musa yaravuze ati “Jya wubaha so na nyoko”, kandi ati “Uzatuka se cyangwa nyina, azacirwa urwo gupfa.” 11Naho mwe mukavuga ngo “Umuntu wese ubwira se cyangwa nyina ati : Ibintu najyaga kuzagufashisha ni «Korbani»”, ari byo kuvuga ituro ry’Imana, 12mumwemerera kutagira icyo afashisha se cyangwa nyina ; 13bityo mukavuguruza ijambo ry’Imana mwitwaza umucokarande. Kandi mukora n’ibindi byinshi bisa n’ibyo.»


text:
Bwisige – inka 185 ni zo zahawe imiryango itishoboye
Mu rwego rwo guteza imbere imiryango ikennye ndetse no gushyigikira gahunda ya Girinka munyarwanda umurenge wa Bwisige wo mu Karere ka Gicumbi watanze inka ku miryango itishoboye.
Abaturage bari biteguye kuzijyana
Nk’uko bitangazwa na Agoronome w’umurenge wa Bwisige Bamporineza Gratien kuri uyu wa 24 Ukuboza 2011 atangaza ko inka 185 zahawe imiryango ikennye mu rwego rwo korozanya hagati y’abahawe inka kera no guha abandi batari bwazihabwe maze zamara kubyara bakoroza abandi.
Impamvu bateguye gutanga izi nka kuri uyu munsi n’uburyo bwo gusangira Noheri n’umwaka mushya wa 2012 n’abaturage.
Izi nka zatanzwe 85 zaturutse mu miryango yoroye mbere nabo bakoroza abandi nyuma ndetse na Caritas itanga izindi zigera mu ijana.
Mubahawe inka baranzwe n’ibyishimo byinshi cyane ku buryo buri wese yahavuye asezeranyije mugenzi we ko nawe azamworoza iyo yahawe nibyara.
Mukankuranga Mariya n’umukecuru w’imyaka 67 yahawe inka maze n’ibyishimo byinshi ahita avuga ko umuturanyi we utarayibona azamworoza nibyara.
Muri iki gikorwa umunyamabanga nshingwabikorwa w’umurenge wa Bwisige Ngezahumuremyi Theoneste avuga ko gahunda ya girinka mu nyarwanda yazamuye abaturage mu mibereho myiza kuko ubu muri uyu murenge nta muntu ukirwara indwara zituruka ku mirire mibi.
Asanga kandi iki gikorwa hari icyo cyamariye abaturage kuko byavuguruye imibanire yabo kuko usanga guhana inka bigenda bishimangira umubano wabo n’ubwumvikane n’urukundo hagati y’aborozanyije.
Iyi gahunda imaze igihe kitari gito itangiye mu Rwanda, yatangijwe na Perezida wa Repubulika y’u Rwanda Paul Kagame, ikaba igamije kuzamura abatishoboye no kubateza imbere bagafatanya n’nk’abanyarwanda mu guhashya ubukene.